by · Published 26.09.2019 · Updated 26.09.2019\nХўш, экстремизм ва уни келтириб чиқарадиган омиллар нималардан иборат?\nЭкстремизм – (лотинча extremus – ўта, кескин) жамиятдаги ижтимоий-сиёсий ҳарактердаги муаммоларни ҳал этишда ўта кескин чора-тадбирлар, фикр ва қарашларни ёқловчи назария ва амалиётдир.\nЭкстремизм мазмунига кўра диний ва дунёвий, намоён бўлишига кўра ҳудудий, минтақавий, халқаро шаклларга бўлинади. Экстремистик қарашлар жуда чуқур илдизларга эга бўлиб, улар ҳеч қачон чегара билмаган ёки дин, миллат, бирон бир мамлакат ҳудудини тан олмаган. Дунёвий экстремизмнинг сиёсий, иқтисодий ва мафкуравий кўринишлари мавжуд бўлса, диний экстремизм барча динлар доирасида ривожланган. Шунингдек, диний экстремизм ислом оламида ҳам кенг тарқалган бўлиб, улар қаерда фаолият кўрсатмасин, асосий мақсади ислом диний «халифалик» давлатини барпо қилишдир. Бу мақсадга ўзаро низолар, ихтилофлар келтириб чиқариб қуролли тўқнашувлар орқали яъни қон тўкиш, зўрлик билан эришишни кўзлайдилар. Бу эса ҳар бир миллатнинг мустақиллигига, жамият тараққиётига катта ғов ҳисобланади.\nЭкстремизм турли кўринишларда бўлиши мумкин. Улар ўзларини ғоялари, ҳаракатлари, ташкилотлари, моддий таъминлаш ва ташкилий тузилмалари фаолиятлари йигиндисидан иборат бўлади. Ислом диний экстремизми ўзининг икки хусусияти билан бошқа экстремистик гуруҳлардан ажралиб туради. Биринчиси, уларнинг ақидаларига кўра, гўё барча ҳозирги замон исломга эътиқод қиладиган давлатлардаги мусулмонлар жамоалари исломий тусларини йўқотган бўлиб, жоҳилия (ислом келиб чиқишидан аввалги араблардаги маънавий бузилиш даври) жамиятларига айланиб қолган деб ҳисоблайди. Бундай ёндошув фаолиятдаги ҳукумат ва унинг олиб бораётган сиёсатини танқид қилишга асос қилиб олинади. Иккинчидан, улар гўё, «ҳақиқий» мусулмонлар бўлиб, ўзларини ҳокимиятга келишлари учун барпо қиладиган «исломий тартиб»ни қарор топтиришнинг ягона йўли кескин ва жангарилик йўли билан агрессив қилиш лозим деб ҳисоблайдилар. Аслида эса ислом экстремизми ғояларининг асосий мақсади диний қадриятларни қайтадан тиклаш эмас, балки ана шу ғоялардан фақат восита ва ниқоб сифатида фойдаланиш орқали минтақада беқарорликни, диний ва миллатлараро низоларни вужудга келтириш, иқтисодиётни турли йўллар билан издан чиқариш, иқтисодий инқирозни юзага келтиришдир. Ислом динининг маърифий-маънавий моҳияти ва мазмунини халқимиз яхши билади.\nТерроризм тушунчаси (лотинча – «terror» – қурқув, даҳшат маъноларини англатади) маълум ёвуз мақсадлар йўлида сиёсий курашнинг жамиятда беқарорлик ўрнатишга ҳамда аҳолида ваҳима ва даҳшат уйғотишга қаратилган жиноий усулдир. Бу консператив руҳдаги ташкилотлар давлатни беқарорлик ҳолатига келтиришда шу усулдан фойдаланадилар. Терроризмнинг асосий хусусиятларидан бири шуки, у бузғунчилик, қўпорувчилик, қўрқитиш йўли билан ўз ҳукмини ўтказиб, ҳокимиятга эришишда парокандаликка олиб келувчи ғоясидан фойдаланиш билан характерланади. Ҳозирги даврдаги шаклланган халқаро терроризм тушунчасида эса давлатлар, ҳалқаро ташкилотлар, сиёсий партияларни беқарорлаштириш ва ҳалқаро ижтимоий – сиёсий нуфузга эга бўлган алоҳида сиёсий арбобларни қотил қилишга йўналтирилган бузғунчи сиёсий хусусияти билан характерланади. Терроризм иқтисодий, сиёсий, диний, ғоявий, миллий, гуруҳий ва индивидуал шаклларда намоён бўлиши мумкин. Таъқиб қилиш, зўравонлик, қўпорувчилик ва қотиллик терроризмнинг ҳар қандай кўриниши учун умумий хусусият бўлиб, у гуманизм, демократия, адолат тамойилилларига зиддир. Шунинг учун терроризм қандай «байроқ» остида амалга оширилмасин, моҳияти инсониятга, жамият тараққиётига, эзгуликка қарши жиноятдир.\nСиёсий мақсадларни кўзлаган терроризм қадимдан мавжуддир. Масалан, Ўрта асрлар даврида сиёсий террорчилик диний мазмундаги террорчилик билан қўшилиб кетган эди. Исломда Муҳаммад (с.а.в) вафотидан кейинга тўртта ҳалифадан фақатгина Абу Бакр Сиддиқ ўз ажали билан вафот этган. Қолган ҳалифалар Умар Ибн Хаттоб, Усмон Ибн Аффон ва Али Ибн Абу Толиблар сиёсий муҳолифлар томонидан террористик йўл билан ўлдирилган. Ўрта асрларда ғарбий Европада ҳам муқаддас «Инжил» ғояларига шак келтирганлар «Рим Папаси» томонидан террор қилинган. Ёки XVIII асрларга келиб диний маърифат ўрнига дунёвий билимларнинг жамиятдаги ўрни кучайиши, дунёвийликка асосланган сиёсат қарор топиши билан сиёсий террор кучайди. Масалан, Галилео Галилей жазоланиши, Жардано Брунонинг ўтда куйдирилиши каби воқеалар жуда кўп марта амалга оширилган. ХХ асрга келиб эса сиёсий террорчилик кўринишларидан бўлган большевизм (СССР), фашизм (Германия ва Италия) давлат сиёсатида намоён бўлди ва бу сиёсат туфайли миллионлаб инсонлар қурбон бўлган ёки ХХ асрдаги Жанубий Африка Республикасида олиб борилган апартеид (камситиш) сиёсати ва АҚШ даги қоратанли фуқароларга нисбатан олиб борилган, камситилган муносабат давлат сиёсатидаги миллий тазйиқ кўринишидаги террорлар эди. Агар жамиятда ҳукмрон миллатнинг манфаатларигина ҳисобга олиниб, қолган барча кичик миллат ва этник гуруҳларни миллий эҳтиёжларини инобатга олинмасдан ўтказиладиган тазйиқ сиёсати миллий терроризмни келтириб чиқаради. Бунга 1930 йиллардаги советлар қатагони мисол бўла олади.\nХХ аср охири ХXI аср бошларига келиб террорчилик алоҳида олинган давлат ёки минтақа доирасидан четга чиқиб, ҳалқаро миқёсда уюшган ташкилот даражасигача кўтарилди. Улар эзгулик ғояларига қарши, мухолиф ғоя сифатида уюшиб инсоният тараққиётига хавф солаётган халқаро ташкилотга айланиб улгурди.\nҲозирги кунда жаҳонда 500дан ортиқ халқаро ташкилотлар ва марказлар мавжуд. Энг даҳшатлиларидан бўлган «Ал-қоида» ҳалқаро террористик ташкилоти томонидан АҚШ, Европа, Яқин Шарқ, Ироқ, Россия, Испания, Туркия ва Ўзбекистон каби давлатларда содир этилган даҳшатли террористик ҳуружлар шуни кўрсатадики, терроризм қандай байроқ кўтариб чиқмасин (диний, сиёсий, иқтисодий, миллий), қандай ниқоблар билан бўялмасин, унинг реакцион жангари жинояткорона моҳиятини тушуниб олиб, уларнинг ёвуз ниятини очиб ташлаш ҳар бир онгли, ватанпарвар инсоннинг бурчидир.\nҲозирги даврда исломда нафақат диний – илоҳий ёки ишонч ва эътиқод мавжуд Исломдаги иккинчи анъанавий оқим тарафдорлари ҳар қандай янгиликларга қарши бўлиб, ўрта асрларда қарор топган диний тартиб- қоидаларни сақлаган ҳолда сабр-тоқат қилишга чорлайдилар. Исломни ислоҳ қилишни мақсад қилиб қўйган учинчи оқим эса «ислом фундаментализми» ҳисобланади. Улар жамиятдаги мавжуд шарт-шароитларга норози бўлиб, ушбу тизимни ўзгартиришни мақсад қилиб, бутун мусулмон жамиятини илк ислом даври ва Қуръон ва шариат «аҳком»ларига амал қилишга қайтишни мақсад қилиб қўяди. Бунинг учун жамиятда фақатгина Оллоҳ томонидан ўрнатилган шариат қонунларигина амал қилиши лозим деб ҳисоблайдилар. Жамиятдаги фаолият кўрсатаётган реал қонунлар инкор қилинади.\nИслом фундаментализмининг сиёсийлашган кўриниши бўлган «Ваҳҳобийлик» ислом диний аҳлоқ-одоб қоидаларидан сиёсий ғояларга ўтишни тарғиб қилувчи хусусиятга эга бўлганлиги билан ҳарактерланади. Уларнинг қарашича, дин ҳар бир инсоннинг шахсий ишигина эмас, балки жамият қурилишининг ҳам асоси бўлиши лозим. Айнан шу нуқтаи назардан келиб чиқиб ҳокимиятга «ҳақиқий» мусулмонларни кўтариш учун зўравонлик ҳатти-ҳаракатларини олиб бориш курашига даъват этадилар. Ўзбекистонга нисбатан ислом фундаментализми ва экстремизмининг таҳдиди ақидапарастликни ёйиш, шу йўл билан ислоҳотчи дунёвий давлатга ишончини йўқотиш, вужудга келган умумхалқ бидамлиги ва ҳамжиҳатлик, миллатлар ва фуқаролараро тотувликка раҳна солишга ҳаракат қилмоқда. Улар ва бошқа диний ақидапарастлик гуруҳларига оид баъзи ғаразли шахслар чет элдан бизга ёт-бегона бўлган ғоялар ва экстремистик оқимларнинг адабиётлари, маблағларини олиб келиб, ислом дини ниқобида тарғибот ишларини амалга оширмоқдалар.\nКимлигимиз ва қандай мавқега эга бўлишимиздан қатъий назар ҳар биримизнинг вазифамиз экстремизм ва терроризмнинг кабиҳ ва ғаразли жинояткорона мақсад ва моҳиятини халқимизга тушунтириш ва уларни огоҳликка чақиришимиз зарур.\nby · Published 18.07.2019\nby · Published 15.11.2019\nСИРИ ФОШ БЎЛДИ\nby · Published 06.09.2018


FT: Франция Париж терактларида Бельгияни айбламоқда\n17:09 / 19.11.2015\nБельгия ҳукумати Франция расмий Брюсселни Париждаги қўпорувчилик ҳаракатларида ноҳақ айблади, деб ҳисобламоқда. Бу ҳақда Financial Times нашри хабар берди.\nМамлакат бош вазирининг дипломатик маслаҳатчиси Шарл Мишел француз элчисига Бельгия томонининг эътирозларини етказган. Мазкур масала Брюсселга чегарадош Моленбек туманида Париждаги қўпорувчилик ҳаракатларини содир этган уч жангарининг ватани бўлгани билан боғлиқ равишда кўтарилди. Ўз навбатида Бельгия учта гуруҳнинг биттасигина Моленбек билан боғлиқлигини таъкидлаб, Франция экстремизмга қарши курашдаги етишмовчиликларини бекитиш учун Бельгия камчиликларини кўрсатишга уринаётганини қайд этди.\n“Биз терроризм ва радикализм Бельгияда ўз манбаини топганини инкор этмаймиз. Бироқ Франция ҳам ўз муаммоларини ҳал қилиб олиши керак”, - деди бельгиялик амалдор.\nҚайд этилишича, Бельгия махсус хизматлари ҳужум қилувчиларнинг шахсини аниқлаш ва улар ортидан кузатиш бўйича самарали ишлашини кўрсата олган. Шундай бўлишига қарамасдан, Франциянинг махсус хизматларга кўрсатган ёрдами учун миннатдорчилик билдириш ўрнига терактларда Брюсселни айблашга урингани Бельгия бош вазирининг норозилигини уйғотди.\nБельгиялик амалдорларнинг сўзларига кўра, 16 ноябрь куни Франция президенти Франсуа Олланд ўз нутқи вақтида Бельгияга тергов ишларида қатнашгани учун миннатдорчилигини билдириши керак эди, аммо бу ҳақда эслаб ҳам ўтмаган.


1 йил аввал 3503 siyrat.uz\nҚуръони Карим Иброҳим алайҳиссаломнинг шахсларига, қиссаларига алоҳида эътибор қаратганини ўрганиб чиқмоқдамиз. Каломи илоҳийда у зотнинг қиссалари, фаолиятлари ва даъватларидан ташқари, шахсий фазилатлари ҳам батафсилроқ ёритилади. Келинг, ана шу масалага тегишли баъзи оятларни ўрганиб чиқайлик.\nАллоҳ таоло «Наҳл» сурасида Иброҳим алайҳиссаломнинг васфларида қуйидагиларни айтади:\n«Албатта, Иброҳим Аллоҳга итоаткор, ҳаниф уммат эди. Мушриклардан бўлган эмас» (120-оят).\nИккинчи маънога келсак, «Иброҳим алайҳиссалом бир ўзлари бутун бир миллат – умматга тенг келган», деган маънони англаймиз.\nАгар «уммат»дан «имом» маъносини олсак, «йўлбошчи»ни тушунамиз. Дарҳақиқат, бир умматни тўғри йўлга бошловчи имомга унга эргашганларнинг ҳам ажри берилади. Шунинг учун икки маъно бир-бирини тўлдириб келади, деган маънода ҳар иккисини ҳам олаверган маъқул.\nИброҳим алайҳиссаломнинг яна бир сифатлари\n«Аллоҳга итоат қилгувчи», Унга бўйсуниб, ибодат қилувчи эканликлари бўлса, бошқа бир сифатлари:\n«ҳаниф» (ҳаққа мойил) эканликларидир. Яъни ҳақ динга мойил бўлганлар, нотўғри йўлларга юрмаганлар.\nЭнг муҳим сифатлари\nШундай экан, у зотни ўз раҳнамолари деб даъво қилаётган араб мушрикларида Иброҳим алайҳиссаломнинг қайси сифатлари бор? Бирортаси ҳам йўқ-ку! Шунингдек, уларда Иброҳим алайҳиссаломнинг кейинги оятларда келадиган сифатлари ҳам йўқ:\n«Унинг неъматларига шукр қилгувчи эди. У зот уни танлаб олди ва тўғри йўлга ҳидоят қилди» («Наҳл» сураси, 121-оят).\nИброҳим алайҳиссалом Аллоҳнинг неъматларига ҳам сўзларида, ҳам амалларида шукр қилгувчи эдилар. Мушрикларга ўхшаб, оғизда тан олиб, амалда бошқача ибодат қилиб, куфр келтирмас эдилар. Ушбу сифатлари учун Аллоҳ Иброҳим алайҳиссаломни танлаб олди ва тўғри йўлга ҳидоят қилди.\n«Унга дунёда яхшилик бердик. Албатта у охиратда солиҳлардандир» («Наҳл» сураси, 122-оят).\nИймони ва шукр қилгани туфайли, мазкур гўзал сифатларга эга бўлгани туфайли бу дунёда у кўплаб яхшиликларга эришди. Охиратда эса албатта, аҳли солиҳлардан бўлади. Демак, икки дунёнинг саодатига эришиши муқаррар.\nАллоҳ таоло «Нисо» сурасида Иброҳим алайҳиссаломни Ўзига дўст – халил қилиб олганини бутун оламга эълон қилади:\n«Яхшилик қилувчи бўлган ҳолида юзини Аллоҳга таслим қилган ва Иброҳимнинг тўғри динига эргашган кимсанинг динидан ҳам яхшироқ дин борми? Ва Аллоҳ Иброҳимни дўст тутган эди» (125-оят).\n«Юзини Аллоҳга таслим қилиш» мусулмон бўлишдир.\nИброҳим алайҳиссаломнинг миллати – Ислом дини эди. Аллоҳ таоло бу ҳақиқатни бошқа оятларда ҳам баён этган. Демак, оятда «Исломдан ўзга ҳақиқий дин йўқ», дейилмоқда ва одамларни бу динга янада қизиқтириш учун Аллоҳ таоло Иброҳим алайҳиссаломни Ўзига дўст тутгани таъкидланмоқда.\nШунинг учун ҳам Иброҳим алайҳиссалом «Халилуллоҳ» лақабини олганлар.\nИброҳим алайҳиссалом «Ҳуд» сурасида ҳам ажойиб сифатлар ила васф қилинадилар:\n«Албатта, Иброҳим ҳалийм, нолон ва (Аллоҳга) кўп тавба қилувчидир» (75-оят).\nҲалимлик сифати ғазабга сабаб бўладиган ҳоллардан четланувчи, босиқ ва тез аччиқланмайдиган кишига нисбат берилади.\n«Нолон» («тазарруъли») деб таржима қилган сўзимиз оятда «аввоҳ» деб келган бўлиб, «кўп оҳ урувчи» «жуда тақводор», «тазарруъ ила кўп дуо қилувчи» деган маъноларни англатади.\nОятдаги «мунийб» сифатини «кўп тавба қилувчи» деб таржима қилдик, бу ҳам «Ҳар бир нарсада Роббига тез қайтгувчи киши» деганидир.\nУ зотнинг айни шу сифатлари доимо Аллоҳ таолога тазарруъ ила дуо қилишга етаклар эди. Қуръони Каримда Иброҳим алайҳиссаломнинг ҳалимлик, аввоҳлик ва мунийблик ила қилган дурдона дуоларидан гўзал намуналар келган.


Назарбоев Остона халқаро биржасидаги савдоларни бошлаб берди\nОСТОНА – Қозоғистон президенти Нурсултон Назарбоев чоршанба, 14 ноябрь куни Остона халқаро биржасидаги савдоларни очиб берар экан, давлатнинг иқтисодиётга аралашувини камайтиришга чақирди, деб хабар беради Казинформ.\nҲукумат «иқтисодиётнинг 15 фоиздан ортиғини» бошқармаслиги керак, деди Назарбоев Остона халқаро молия маркази биржасининг очилиш маросимида.\nҚозоғистонда кенг кўламли хусусийлаштириш жараёнининг иккинчи босқичи бошланди, деди Назарбоев Остона халқаро биржасининг хорижий сармояни жалб этишдаги ўрнини таъкидлар экан.\n«Жаҳон уран бозорининг 20 фоизи мамлакатимиз ҳиссасига тўғри келади ... ва талаб фақат ортиб боради», деди у.\n«Келажакда биз «Казахтелеком», «Эйр Астана», «КазМунайГаз» ва бошқа шу каби миллий компаниялар активларини сотувга қўйиш ниятидамиз», деди Назарбоев.\nТерроризмга қарши «Учинчи жаҳон уруши» ҳақида Назарбоев огоҳлантиради


Бухоро вилоятининг 2021 йилдаги макроиқтисодий кўрсаткичлари — Review.uz\nБухоро вилоятининг 2021 йилдаги макроиқтисодий кўрсаткичлари\nИқтисодий тадқиқотлар ва ислоҳотлар марказининг Самарқанд филиали ходимлари томонидан Бухоро вилоятининг 2021 йил январь-декабрь ойларида эришилган асосий макроиқтисодий кўрсаткичларини ўзгариш динамикаси таҳлил қилинди.\nУшбу даврда Бухоро вилоят ЯҲМ ҳажми 38 742,4 млрд. сўмни ташкил этган ҳолда ўтган йилги мос даврга нисбатан 6,2%га ўсган, шунингдек, ЯИМ таркибида вилоятнинг ҳиссаси 5,3%ни ташкил этган. Аҳоли жон бошига тўғри келадиган ЯҲМ ҳажми эса 19 746,4 минг сўмни ташкил қилиб, 4,8% га ошган.\nЯҲМ таркибида саноат улуши қурилишни қўшган ҳолда 25,3% (2020 йилда 25,0%), қишлоқ хўжалиги улуши 45,0% (2020 йилда 46,0%) ва хизмат кўрсатиш улуши 29,7%ни (2020 йилда 29,0%) ташкил қилган.\nВилоятда ўтган йили ишлаб чиқарилган саноат маҳсулотлари 20 826,9 млрд. сўмни ташкил этиб, 2020 йилга нисбатан 0,1% га ошган. Вилоятда ишлаб чиқарилган саноат маҳсулотларининг республика саноатидаги улуши 4,6% ни ташкил қилган. Аҳоли жон бошига тўғри келадиган саноат маҳсулотлари ҳажми 10 615,2 минг.сўмни ташкил этиб, 2020 йилга нисбатан 98,8% ўсиш кузатилган.\nАсосий капиталга инвестициялар ҳажми 18 995,6 млрд. сўмни ташкил этиб, 2020 йилга нисбатан 36,4%га ўсиш қайд этилди.\nВилоятда 8 677,6 млрд. сўмлик истеъмол товарлари ишлаб чиқарилган бўлиб, 2020 йилга нисбатан 20,2%га пасайган. Республика истеъмол товарларида вилоятнинг улуши 5,7%ни ташкил қилган.\nБухоро вилояти 2021 йилда Республика қишлоқ хўжалик маҳсулотларининг 9,2 %ини етиштирган бўлиб, қишлоқ хўжалиги маҳсулотлари ҳажми 29 150,0 млрд. сўмни ташкил этган. Бу кўрсаткич 2020 йилга нисбатан 3,7%га ошган. Аҳоли жон бошига тўғри келадиган қишлоқ хўжалик маҳсулотлари ҳажми 14 857,4 минг сўмни ташкил этиб, 2020 йилга нисбатан 2,3%га ўсиш кузатилган.\nВилоятда ташкил этилган қурилиш ишлари ҳажми 7 371,2 млрд. сўмга етиб, 2020 йилга нисбатан 11,4% га ошган. Вилоятда қурилиш ишлари ҳажмининг республика кўрсаткичидаги улуши 6,9%ни ташкил қилган.\nВилоятда ўтган йилда чакана савдо ҳажми 14 378,9 млрд. сўмни ташкил этиб, 2020 йилга нисбатан 7,6%га ошган. Чакана савдо товар айланмасининг 88,7%и кичик бизнес ва хусусий тадбиркорлик субъектлари томонидан амалга оширилган. Ушбу кўрсаткич 2020 йил мос даврига нисбатан 11,3%га ўсган.\nБухоро вилоятида кўрсатилган бозор хизматлари ҳажми 12 722,2 млрд. сўмни ташкил этиб, 2020 йилга нисбатан 19,4%га ошган. Аҳоли жон бошига тўғри келадиган кўрсатилган бозор хизматлари ҳажми 6 484,3 минг сўмни ташкил қилган ҳолда, 2020 йилга нисбатан 17,8% га ошган.\nЎтган йилда янги ташкил этилган кичик тадбиркорлик субъектлари сони 2020 йилга нисбатан 8,3%га пасайиб, 6418 тани ташкил этди. ЯҲМда кичик бизнес ва хусусий тадбиркорликнинг улуши 75,4% (2020 йилда 75,6%) ни ташкил қилган.\nТашқи савдо айланмаси ҳажми 1 086,9 млн. долларни ташкил қилган ҳолда, 2020 йилга нисбатан 30,8%га ошган. Вилоят ташқи савдо айланмасининг республика жами ташқи савдо айланмасидаги улуши 2,6%ини ташкил қилган.\n2021 йилда жами амалга оширилган экспорт ҳажми – 311,3 млн. долларни ташкил қилиб, 2020 йилга нисбатан 34,7%га ортгани кузатилган. Импорт ҳажмида эса 2020 йилга нисбатан 29,2% га ўсиш кузатилиб, 775,6 млн. долларни ташкил этган.


“Машинага ҳужум ҳақида Гулнора Каримова янглиш маълумот берган”\nЖенева полицияси Ўзбекистоннинг БМТдаги ваколатхонаси машинаси ойнасининг синдирилишини оддий безорилик сифатида малакалаб, бу безориликнинг сиëсий ҳужум эмаслигини матбуотга билдирди.\nББС Жаҳон хизматининг Женева полицияси билан суҳбатига кўра¸ “ўзбек дипломатларининг машинасига ҳужум сиёсий эмас".\nГулнора Каримова Женевадаги уйи - "Ўзбекистоннинг БМТ Миссияси ҳудудидаги ер ости гаражидаги хизмат машинасининг ойналарини чилпарчин қилишган"ини ëзган эди.\n31 март куни Гулнора Каримова ўзининг wordpress.com саҳифасида "Пул тўлаетганларнинг асаби бардош бера олмаганда" номли блогида ҳодиса ортида ўзбек фаоллари турган бўлиши мумкинлигига ишора қилганди.\nЖенева полицияси вакили матбуот билан суҳбатда бу ҳодисанинг "Ўзбекистоннинг БМТ Миссияси ҳудудидаги ер ости гаражида" эмас, балки Женева халқаро аэропорти яқинидаги Pre-bois кўчасида¸автомобиллар тўхташ жойида юз берганини айтган.\nБу маълумотдан келиб чиққан ҳолда, Гулнора Каримова ўзининг wordpress.com саҳифасида "ер ости гаражида турган машина ойнаси синдирилди" дея янглиш маълумот берган деган, хулосага келиш мумкин.\nШвейцарияда истиқомат қилувчи ўзбекистонликк сиëсий фаол Сафар Бекжоннинг Озодликка айтишича¸ аэропорт яқинидаги автомобил қўйиш жойларида машиналар ойнасини ўғирлик мақсадида синдириш тез-тез юз бериб туради:\n- Айнан аэропорт ëнидаги автостоянкада менинг машинамни ҳам ойнасини синдириб, ичидаги ашëларни олиб кетишган. Бу стоянкада тез-тез бунга ўхшаган воқеа бўлиб туради. Бир марта Гулнора Каримованинг уйи ëнидаги автосалон олдида менинг машинам ойнасини синдиришди. Бу оддий безорилик эди. Мен, масалан, Гулноранинг одамлари сиëсий сабабга кўра машинамнинг ойнасини синдирди, деб айтганим йўқ, - дейди Сафар Бекжон.\nСуҳбатдошимизга кўра, ойна синдириш ҳақидаги гап-сўзлар чиққан пайтда Гулнора Каримова Швейцарияда бўлмаган. Шу боис "бу хоним янглиш гапларни айтаяпти", дейди Швейцарияда истиқомат қилувчи ўзбекистонлик сиëсий фаол Сафар Бекжон.\nКаримова хоним ўз блогида БМТ Миссиясига қарашли хизмат машинасининг ойналари чилпарчин қилингани "ҳақиқат изловчи" мухбирлар эътиборидан четда қолаётганига ажабланиш билдирган эди.\nСафар Бекжонга кўра, Швейцария газеталари кунора бўлиб турадиган оддий безорилик ҳодисалари ҳақида деярли ëзмайди.\n"Пул тўлаетганларнинг асаби бардош бера олмаганда …"\nШундай сарлавҳа қўйилган блогда Каримова хоним ҳодисани ўзини ёмонотлиқ қилишга қаратилган маъраканинг бир қисми сифатида талқин қилган.\n"Бирлари буюртма беришса, бошқалари пул тўлаб, ижод қилишади, қолганлари эса ижро этадилар", деб ёзади Гулнора ўз блогида.


Қундуз вилояти Афғон ҳукумати назоратига ўтди\n29 ноябр 2020, Тошкент вақти: 14:58\nКундуз учун жанглар бир неча кун давом этди.\nАфғонистон ҳукумат кучлари бир неча кун давом этган жанглардан сўнг 23 июнь куни Қундуз вилояти туманларини Толибон жангариларидан озод қилди.\nАфғон ҳукуматининг билдиришича, сешанба куни эрталаб ҳукумат кучлари Қундуз вилоятининг асосий қисмини назорат қила бошлаган. Жанглар пайтида ҳукумат кучларининг камида 6 ҳарбийси, 80 жангари ва бир фуқаро ҳалок бўлган.\nВилоятнинг Дашт Арчи тумани эса душанба кунидан бери Толибон назоратида қолмоқда.\nТолибон апрель ойида Қундуз вилоятини босиб олиш учун жанг бошлаган эди. Вилоятнинг бир қатор туманларини эгаллаган жангарилар вилоят маркази Қундузни босиб олишга муваффақ бўлмаган эди.


МИССОНЕРЛАРНИНГ ҒАРАЗЛИ МАҚСАДЛАРИДАН ОГОҲ БЎЛИНГ! — Zamaxshariy.uz\nМИССОНЕРЛАРНИНГ ҒАРАЗЛИ МАҚСАДЛАРИДАН ОГОҲ БЎЛИНГ!\nЗамонавий воқелик диндан ғараз мақсадлар йўлида фойдаланиш давом этиши баробарида у ўта нозик тус ва хатарли кўринишлар олаётганидан гувоҳлик беради. Турли шаклларда намоён бўлаётган миссионерлик ва прозелитизм ҳаракатлари бунга мисол бўла олади. Миллат ва жамиятни диний асосда бўлиб ташлашга қаратилган миссионерлик ҳаракатлари ўзининг узоқ тарихига эга. Глобаллашув шароитида эса у янгича шаклу шамойил ва кенг миқёс касб этиб, жамиятдаги барқарорлик ва тараққиётга таҳдид солмоқда.\nЎзи чуқур маънавий жарликдан чиқишга йўл тополмай боши қотган мустамлакачилар бугун демократия ниқоби остида ёш мустақил давлатлар ёшлари онгини заҳарлаш, мингйиллик синовларга дош берган ҳақ йўлдан тойдириш, уларни жаҳолат, бузуқлик, нодонликка бошлаш билан глобал бошқарувга эришиш учун бор ҳунарини ишга соляпти. Бу йўлда миссионерлик ва прозелитизм ҳаракатларидан, ўз турмуш тарзини тарғибот-ташвиқот қилишдан, «поп-маданият»у, оммавий ахборот воситаларидан, хуллас, таъсир ўтказишнинг барча усулларидан кенг фойдаланмоқда.\nМиссионерлик ҳақида гап кетар экан, аввало ушбу тушунчанинг луғавий ва истилоҳий маъноларини тушуниб олиш муҳим аҳамиятга эгалигини алоҳида қайд этиш лозим. Ушбу сўз лотин тилидаги «missio» феълидан олинган бўлиб, «юбориш», «вазифа топшириш», миесионер эса «вазифани бажарувчи» деган маъноларни англатади. Миссионерлик эса белгиланган вазифаларни ҳал қилишга қаратилган назарий ва амалий фаолият мажмуини билдиради.\nЖумладан, ҳар йили қайта нашр этиладиган «Жаҳон китоби» энциклопедиясида «Миссионер бирор диний гуруҳ томонидан бошқаларни ўз динига тарғиб қилиш ва киритиш учун юборилган инсон», — деган фикр қайд этилган. 2005 йилда Москвада нашр этилган «Кирилл ва Мефодийнинг катта энциклопедияси»да эса «Миссионерлик бирор диний бирлашма вакилларининг ўз эътиқодини бошқа дин вакиллари орасида ёйиш ҳаракати», — деган таъриф келтирилган.\nМаълумки, христианликнинг айрим йўналишларида «Миссионерлик ҳар бир диндор учун шарт», — деб ҳисобланади. Исо Масиҳнинг ўзига 12 ҳаворийни танлаб олиши ва уларни Исроилнинг қишлоқлари бўйлаб даъват қилиш учун юборгани ҳақида Марқдан ривоят қилинган «Инжил»да келтирилган қуйидаги сўзлар бундай қарашлар учун асос қилиб олинади: «…\nМиссионерлар, одатда ўз қарашларини асослаш учун Луқодан ривоят қилинган «Инжил»да Исо Масиҳнинг ўз шогирдларини турли қишлоқларга юборгани ҳақидаги қуйидаги сўзларни келтирадилар:\nШогирдлар жўнадилар. Кишлоқдан-қишлоққа ўтиб бориб, ҳаммаёқда Хушхабарни тарғиб қилар… эдилар».Шуни алоҳида таъкидлаш зарурки, Исо ва унинг шогирдлари томонидан амалга оширилган даъватлар Иерусалим (Қуддус) шаҳри чегарасидан чиқмаганини кўзга кўринган христиан тарихчилари ҳам эътироф этадилар. Аммо замонавий миссионерлар, уларнинг мақсадларига хизмат қилмагани учун, бундай фикрларни билиб билмасликка олишга, тарихий ҳақиқатдан кўз юмишга ҳаракат қиладилар.\nБугун дунёнинг диний манзараси ўзининг аниқ шаклу шамойилига, турли халқлар асрлар давомида шаклланган диний-миллий қадриятларига эга бўлган бир даврда илк «даъватчилик»дан фарқли равишда миссионерлик миллат, жамиятни диний асосда бўлиб юборишга қаратилган бузғунчиликнинг бир кўринишига айланиб қолганини алоҳида таъкидлаш зарур.\nМиссионерларнинг аҳолисининг 90 фоиздан ортиғини исломга эътиқод қиладиган Ўзбекистонда фаолият олиб боришга интилаётгани ҳам бундай бузғунчиликка ёрқин мисол бўла олади.\nБугун миссионерлар кириб бормаган жабҳа, улар фаолият юритмаётган мамлакат дунёда топилиши қийин. Миссионерлар алоҳида эътибор қаратаётган жиҳатлар қаторида таълим, соғлиқни сақлаш ва бепул ижтимоий ёрдам тизимини кўрсатиш мумкин. Замонавий миссионерликка бир қатор умумий ҳусусиятлар хос.Замонавий миссионерлар дунё бўйича демократик қадриятлар, инсон ҳуқуқлари устувор аҳамият касб этиб бораётганидан ҳам ўз мақсадлари йўлида усталик билан фойдаланмоқдалар. Чунончи, уларнинг фаолияти қайси давлатда тақиқланса, халқаро ҳужжатлар бузилаётгани, инсон ҳуқуқлари поймол этилаётгани ҳақида жар солишади. Бундай ҳолларда улар айрим халқаро хужжатларда қайд этилган қоидаларни рўкач қиладилар.\nЮқорида келтирилган маълумотлар орқали билдикки миссионерлик бу маълум ғаразли мақсадни амалга ошириш учун бошқа дин вакилини ўз дини ёки сектасига тарғиб қилиш экан.Уларнинг фаолияти орқали жамиятга ва келажагимизга тахдид пайдо бўлар экан албатта уларнинг бу ғаразли мақсадларидан ҳаммани огоҳ этишимиз лозим. Бунинг учун ёшларимизни ўз миллий ва диний қадриятларимиз асосида тарбиялишимиз керак.\nБугун дунёда гиосиёсий жиҳатдан қарам қилиш сиёсати кетаётган экан бу ғаразли сиёсатнинг энг кучли қуроли бу миссионерлик десак адашмаган бўламиз.Миссионерлик тарихидан ҳам маълумки бутун дунёни инжиллаштириш баҳонаси ила миллатлар,динлар ва ҳалқлар ўртасига фитна солиш,уруш ва мутеъ қилиш каби иллатлар айнан миссионерлик ҳаракатлари оқибатида келиб чиққан.\nМиссионерлик фаолиятининг ҳақийқий юзини очиб бериш мақсадида фуқароларимизни ҳоссатан ёшлармизни уларнинг ғаразли мақсадларидан огоҳ қилиш лозим.\nАждодларимиз минг йиллардан буён амал ва эътиқод қилиб келаётган динимиз таълимотларини тўғри ва ҳаққони тарзда халқ оммасига етказиш керак.\nТаълим муассасалари ва ҳар бир корҳона ва ташкилотларда ўз диний ва миллий қадрятлармизни кўпроқ тарғиб қилиш ва шу билин бир қаторда миссионерлик ҳаракатлари орқали вужудга келадиган жамиятимизга ва келажагимизга етадиган зарарларни тушунтириб беришимиз лозим.\nPrevious Post:МИССИИОНЕРЛИКДАН САҚЛАНАЙЛИК\nNext Post:ОГОҲЛИК ҲУШЁРЛИК ХАР БИР КИШИГА ЗАРУР


17:40 / 27.06.2019 | Xasanova Nargiza Rahimjanovna | 1459\nАссалому алейкум! Ҳозирги кунда хархил психологлар кўпайиб кетибди. Шунақаларни 1тасини гапини эштиб қолдим. Яъни 70кун хар куни 70мартадан Фотиҳа сураси ўқиларкан ва хар сурадан кейин Аллоҳдан ўтган аждодларимми ўзимми ва авлодларимми билиб билми қилган гунохларини ўзинг кечир деб сўраларкан. Шу нарсани 70кун қилсамуш инсон хаёти жудаям ўзгариб кетаркан. Яъни яхши тарафга. Илтимос шу нарсага ойдинлик киритиб беришингизни сўрайман, бу бор нарсами? Худди шу психологлагар тегишли 1та дафтар тутиларкан ва хар куни шу дафтарга 27марта Аллоҳга шукрона ёзиларкан. Яъни масалан Аллоҳим оилам тинч бўлганлиги учун ўзинга шукур сабаби шу оилам билан хотиржам хаёт кечиряпман ва хоказо шунга ўхшаш шукроналиклар. Ва шунақадан хар 100та ёзиб бўлганда 1та мўжиза содир бўларкан. Масалан кимдир касал бўлса тузалади ёки йўқ жойдан пул келади ва шунга ўхшаш. Ман бу нарсалрани сўрашимдан мақсад ўзим ишонмадим, лекин ишониб шунақа психологларга бориб юрганлар ва дафтар ёзиш билан кун ўтқизвотканлар кўпакан. Зора сизлани жавобилани ўқиб ўзлиги хулоса қилишса. Жавоб учун раҳмат.\n– Ва алайкум ассалом! Айнан ўша психологларга ўзимизни бир мутахассисимизни юбориб, ўрганмоқчимиз. Мақсад уларнинг фаолиятида қанчаси шариатга мос ва қанчаси зидлигини аниқлаш. Чунки (бу мисолимиз балки тўғри келмас) омматан халқ психологлардан аввал ўз ташвишлари ва дардларини фолбинларга бориб айтишар ва уларнинг таълимотларига амал қилишар эди. Улар эса кўп қисмини динга боғлаб кўрсатмалар бериб, охирги тавсияларини жинларга атаб қон чиқариш, чироқ ёқиш, пирларига атаб баъзи бир махсус таомлар пишириш каби ширкий амалларга боғлаб қўйишар эди ва шу зайлда вафот топиб кетганлар қанча бўлди. Албатта бу мавзуга яна алоҳида бир қайтамиз. Валлоҳу аълам!\nтен ши ҳақида


Саудия шаҳзодасининг амалиётлари нималарга олиб келиши мумкин? » Ўзбекистон янгиликлари – Zamin.uz\nСаудия шаҳзодасининг амалиётлари нималарга олиб келиши мумкин?\n04 декабрь 2016, 09:32\nМуҳаммад бин Салмон 12 ёшлигидаёқ отаси Салмон раислик қилган ҳукумат мажлисларида ўтирган. У пайтлар Салмон Саудия Арабистони провинцияси Ар-Риёд губернатори лавозимини эгаллаганди. 17 йил ўтиб, Муҳаммад бин Салмон мамлакат мудофаа вазири этиб тайинланди. Шу тариқа у жаҳон тарихидаги энг ёш мудофаа вазири номини олди. У ўз мамлакатини аллақачон Ямандаги шафқатсиз уруш домига тортиб улгурди. Ана шу каби хатти-ҳаракатлар бу сиёсатчини Ер юзидаги энг хавфли кишилардан бирига айлантиради. Trendymen нашри айнан шу мавзуга қўл урди, дейилади Кун нашрида.\nШаҳзода Муҳаммад ёшлигиданоқ ўзини шахс сифатида шакллантира бошлаган. Ғарб биржаларидаги акциялар ва мамлакат ичида қурол-яроғ савдоси – бу унинг илк қадамлари бўлди. Акаларидан фарқли ўлароқ, Муҳаммад хорижга ўқишга кетмади, у таълим олиш учун Ар-Риёд университетини танлади. Шаҳзоданинг курсдошлари ва ўқитувчилари уни жиддий, спиртли ичимликларни истеъмол қилмайдиган ва бор вақтини ишга бағишлайдиган инсон сифатида эътироф этишган.\n2011 йилда Муҳаммад бин Салмоннинг отаси валиаҳднинг ўринбосари бўлди ва Мудофаа вазирлиги ҳамда унинг улкан молиявий имкониятларини назорат қилиш ҳуқуқига эга бўлди. Муҳаммад ҳам ўша соҳанинг ўзида маслаҳатчи сифатида хизмат юритди.\nТанқидчиларнинг сўзларига кўра, у улкан бойлик тўплаган — ҳар ҳолда унинг имкониятлари чексизлигини инобатга оладиган бўлсак, бунинг ажабланадиган жойи йўқ. Салмон Саудия Арабистони тахтига ўтган йилнинг январида ўтирган. У хаста бўлганлиги учун кўп масалаларда ўғлига умид қилган. Салмон 79 ёшида ақли заифликдан азият чеккан ва бир кунда фақат бир неча соатгина диққатини жамлашнинг уддасидан чиқарди. Отасининг энг яқин кишиси сифатида Муҳаммад қиролликдаги ҳукмронликни ўз зиммасига олди.\nШаҳзода Муҳаммад мудофаа вазири этиб тайинланди ва Aramco миллий энергетика компаниясини тўлиқ ўз назоратига олди. Маҳаллий амалдорларнинг дангасаликларига чек қўйилди: Муҳаммад эрта тонгдан вазирликка боришни одат қилди – кутилмаган текширувдан ўтолмаганлар ҳаттоки қатл қилиниши мумкин.\nҒафлат остидаги Ар-Риёд кучга тўлди. Ёш йигитлар шаҳзоданинг ишларига ҳавас билан қарашмоқда – умуман у ёшлар орасида жуда машҳур. Статистикага кўра, 35 ёшгача бўлган мамлакат аҳолсининг 70 фоиздан кўпроғи шаҳзоданинг деярли барча ташаббусларини қўллаб-қувватлашди.\nМуҳаммад олиб бораётган иқтисодий ислоҳотлар Саудия Арабистонини Яман билан зиддиятга олиб келди. Ўтган йилнинг мартида у исёнкор хуситларга қарши ҳаво кампаниясини бошлади.\nЭҳтимол, бу ўша пайт яхши ғоядек кўрингандир: жанубий қўшнисининг нотинч ҳудудида исёнкор хуситларга қарши уруш олиб борувчи ёш, ғайратли шохнинг ўғли. Исён Эрон томонидан қўллаб-қувватланган, бу эса “саргузашт”га янада қизиқарли тус берган.\nРежага кўра, тезкор ғалабага умид қилинганди. Бу Муҳаммадга ҳарбий етакчи мақомини тасдиқлаш имконини берар эди.\nБироқ операция деярли бир йилга чўзилиб кетди ва хорижий ёлланма жангчилар аралашувини талаб қилди. Жасоратли шаҳзода эса ўз йўлида давом этди. Декабрь ойи ўрталарида Муҳаммад терроризм билан курашиш мақсадида 34 мусулмон халқ кенгашини тузиш ҳақида эълон қилди. Шаҳзода бундай шиддат билан қаергача бораркин деган савол туғилмоқда.\nЭндиликда Саудия Арабистони қироллигининг Яқин Шарқда энг кучли етакчиликка даъвогарлик қилаётган Эрон билан муносабатлари таранг.\nАгар Муҳаммад бин Салмон шундай ҳаракат қилишда давом этаверса, бундан бирор бир яхшилик кутиш амри маҳол. Саудия Арабистонининг Эрон шиаларига қарши қуролланган сунний конфронтацияси минтақадаги можаронинг янада кучайишига олиб келади.\nВоқеаларнинг бундай тус олиши Жаҳон уруши олдидаги сўнгги босқич бўлиши мумкин. Зеро бу минтақада аксилтеррор операцияларни олиб бораётган барча давлатларни ўз домига тортмай қўймайди. Шундай экан, бугунги кунда бу ёш, билимли, маданий ва дадил йигит ҳақиқатдан ҳам сайёранинг энг хавфли кишиси ҳисобланади.\nТеглар: шафқатсиз чек бошлади қилинганди мамлакатини Воқеаларнинг\nЯнгиликлар » Ҳаёт тарзи » Саудия шаҳзодасининг амалиётлари нималарга олиб келиши мумкин?\n10:01 Агар бўри бўлмасанг, унда туя бўл!\n14:17 Чумоли ва Қурьондаги оят


ЙПХ ходимига қўполлик қилган "Хафа бўлиш йўқ" бошловчиси вазиятга изоҳ берди\n18-06-2020, 22:02 2 162\nЙПХ ходимига қўполлик қилган "Хафа бўлиш йўқ" бошловчиси вазиятга изоҳ берди. Санжар Пардаев видеомурожаат қилиб, ҳолатга ойдинлик киритди.\nУнинг айтишича, ушбу видео бундан бир неча йиллар олдин олинган. Ўша пайтда бошловчи таксилик қилиб юрган бўлган ва унинг камари тақилмагани учун ЙПХ ходими тўхтатган. Бошловчи ўшанда дам олиш куни бўлганини, ўзи асабда юрган эканини айтди. Пардаев ўша қилган иши учун афсусда эканини билдириб, барчадан узр сўраган.\nЭслатиб ўтамиз, аввалроқ бошловчининг видеоси тарқалгач, унинг хатти-ҳаракати жамоат томонидан кескин танқид қилинди. Дастлабки тарқалган видеода бошловчи ЙПХ ходимини ҳақорат қилганини, ёзган жаримасини унинг ўзига тўлатишини айтиб, қўрқитмоқчи бўлган эди.\nХалқ 20 июн 2020 20:19\nO`ZBEK 19 июн 2020 15:04\nЖазолаш керак ёки ИИБ бу кишини хам рухан толиккан, асабийлашган деб ИИБ ходимлари узлари У кишидан узур сурарлар.\nФарход 19 июн 2020 11:16\nТупа тугри Афирис\nФикр. 19 июн 2020 09:30\nХамелеон--oʻzbekchasiga buqalamun boʻladi\nАдолат 19 июн 2020 06:42\nИфлос,ёлгончи,штрафни ким ту́ллаган санми ёки дан ходимими?\nНурулло 19 июн 2020 05:55\nБохона куп лекин\nAzik 19 июн 2020 05:00\nИнсон мард булиши керак.Санжар эса умуман эътиборга арзимас соя экан очиги.Калпоги тор кеганда хамелеон булиб ранг узгартирадиган.Нима булганда хам конунларга тупургани учун албатта жазоланиши керак булмаса бундан ранг олиб бошка "жужахуроз" чикади.Каттик ва аёвсиз жазолаш керакки халк нафратини хис килсин.\nНасиба убайдуллаева 18 июн 2020 22:07\nЁлгон ьу бола афирист\nЎзбекистон янгиликлари » Шоу-бизнес » ЙПХ ходимига қўполлик қилган "Хафа бўлиш йўқ" бошловчиси вазиятга изоҳ берди


Иқтисодиёт драйверлари ўрганилмоқда, натижаси-чи? - zarnews.uz\nСамарқанд вилоятида 1097 та маҳаллада 714,1 минг хонадон, 920 минг оила 3 миллион 928 минг аҳоли истиқомат қилади.\nҲудудларнинг ижтимоий-иқтисодий ҳолатини ўрганиш учун иқтисодиёт комплекснинг 1900 га яқин мутахассисдан иборат ишчи гуруҳи ташкил этилиб, "маҳаллабай" ўсиш нуқталари таҳлил қилинди. «Темир дафтар», «Аёллар дафтари» ва «Ёшлар дафтари»га киритилган фуқаролар, тадбиркорлик фаолияти, драйвер асосида ишбилармонликни ривожлантириш имкониятлари ва муаммолари ўрганилди.\nВилоятдаги 64 та секторнинг ҳар биридан биттадан маҳалла танлаб олиниб, уларнинг ихтисослашуви, оилаларда истиқомат қилаётган фуқароларнинг бандлиги, даромад манбаи, касбга қизиқиши, оилаларнинг имкониятлари таҳлил қилинди.\nМасалан, вилоятимизнинг «қизил» тоифадаги ҳудудлари - Қўшработ, Нуробод, Пайариқ туманларида 212 та маҳалла ерлари суғорилмайди ва уларда 830 мингдан ортиқ аҳоли истиқомат қилади, 166 маҳаллада саноат зоналари ва корхоналар фаолият юритяпти.\nЖумладан, Пайариқ туманидаги 5200 га яқин аҳолиси бор Дўстлик маҳалласининг умумий ер майдони 19 минг гектар, шундан 13 минг гектари яйлов ва қир-адирлардан, 3 минг гектари лалми ва 3 минг гектари сувли ер майдонидан иборат. Маҳалладаги 20 фоиз аҳоли ишсиз. Марказдан узоқда жойлашганлиги учун бу ерда инфратузилма ва коммуникация тизими яхши йўлга қўйилмаган, тадбиркорлик ривожланмаган. Ҳудуд кўпроқ чорвачилик, узумчилик ва боғдорчиликка ихтисослашган.\nМаҳалладаги 355 нафар ишсиз фуқаронинг бандлигини таъминлаш бўйича сўровнома ўтказилди ва уларнинг аксарияти тикувчилик, сартарошлик, чорвачилик, узумчилик ва бошқа йўналишларда ишлашга хоҳиш билдирди. Ҳудуднинг ижтимоий-иқтисодий ҳолати, мавжуд муаммо ва имкониятларидан келиб чиқиб маҳалла драйвери (ўсиш нуқталари) белгилаб олинди.\nЖумладан, маҳалла худудидаги 2,3 минг гектар лалми майдонда томчилатиб суғориш усулида узумзорлар барпо этилмоқда. Ушбу лойиҳа 2021 йилда тўлиқ ишга туширилиб, маҳаллада яшовчи 174 нафар ишсиз фуқарога 50 сотихдан бўлиб берилиши режалаштирилган. Токзорлар ҳосилга киргунча 3 йил давомида ток қатор ораларига дуккакли, полиз, тўқсонбости экинлари ҳамда мойли экинлар экилади. Натижада битта хонадон ўртача 30-40 миллион сўмгача даромадга эга бўлади.\n- «Ҳар бир оила – тадбиркор» дастури асосида 1,2 миллиард сўм банк кредити ажратилиб, 10 бошдан қўй берилади. Майда шохли моллар бош сони ҳозирги 4 мингдан 8 мингтага етказилади. Бу эса аҳоли ишсиз қатламидан 80 нафарининг бандлигини таъминлайди.\nҲозир маҳаллада 16 нафар тадбиркор фаолият кўрсатяпти. Аҳоли эҳтиёжини ҳисобга олиб яна 18 та савдо ва маиший хизмат кўрсатиш шохобчаси очиш мумкин. Бунинг учун бўш турган собиқ маҳалла биноси тадбиркорга берилиб, 450 миллион сўм банк кредити ҳисобига «Ёшлар меҳнат гузари» ташкил этилади. Ушбу лойиҳани амалга ошириш натижасида 10 та савдо ва маиший хизмат кўрсатиш шохобчаси ташкил этилиб, 15 та қўшимча янги иш ўрни яратилади.\nШунингдек, 50 сотих майдонда жойлашган 30-умумий ўрта таълим мактабининг эски биноси ер майдони билан биргаликда аукцион савдоларига чиқарилади.\nвилоят иқтисодий тараққиёт ва камбағалликни қисқартириш\nбош бошқармаси бўлим бошлиғи.\nТеглар: ёшлар темир дафтар Аёллар дафтари\nТандир "темир дафтар"дан чиқишга ёрдам берди(ми?)\nЎрта асрлар шароитида, олис бир қишлоқда яшаётган аёл ҳаётидан лавҳа


Қоҳирада 3 полициячи ўлдириб кетилди\n09:09 / 02.05.2017\nМиср пойтахти Қоҳирада қуролли ҳужум оқибатида 3 полициячи ҳалок бўлди, яна 5 нафари жароҳат олди. Бу ҳақда мамлакат ички ишлар вазирлигига иқтибос келтирган ҳолда ТАСС ахборот агентлиги хабар бермоқда.\nҲужум 1 май куни маҳаллий вақт билан соат 23:45да Қоҳиранинг Мадинат-Наср туманида содир этилган. Иккита машинада ҳаракатланган босқинчилар полиция патрулини ўққа тутган. Ҳалок бўлганлар орасида 2 нафар зобит ва бир нафар аскар бўлган.\nАйни вақтда жиноятчилар қидирилмоқда.\nполиция қуролли ҳужум Қоҳира


25 май 2020, Тошкент вақти: 04:13\nОбама ва рафиқаси Жакартадаги Истиқлол масжидида.\nПрезидентликка келганидан бери АҚШ нинг мусулмон дунëси билан алоқаларини ривожлантириш¸ ўртадаги ишончсизликни бартараф этишга уриниб келаëтган Барак Обама 9 ноябр куни Жакартада шу йўлда яна бир қадам қўйди.\nДунëдаги энг йирик мусулмон давлати ҳисобланмиш Индонезиядаги етакчи университет талабалари билан учрашув чоғида Обама нафақат Индонезия¸ балки бутун дунë мусулмонларини шубҳа ва ëтсирашни четга қўйиб¸ терроризм каби таҳдидларга қарши биргаликда курашга чақирди.\n- Биз бу соҳада анча илгари силжиш кўрмоқдамиз¸ бироқ асосий қилинажак ишлар ҳали олдинда. Америка¸ Индонезия ва дунëнинг бошқа бурчакларида бегуноҳ одамлар зўравон экстремизм қурбонига айланмоқда. Мен Американинг на ҳозир ва на бундан кейин ислом билан урушга кирмаслигини ойдинлаштирганман. Бунинг ўрнига¸ биз дунëдаги бирор дин¸ хусусан ислом каби жаҳоннинг буюк дини етакчисиман дейишга мутлақ нолойиқ Ал-Қоида ва унинг шерикларини мағлуб қилиш учун биргаликда ишлашимиз лозим. Яратишни истаган одамлар нияти фақат бузғунчилик бўлган террорчиларга замин бермаслиги керак. Бу эса фақат Америка амалга оширадиган иш эмас¸ деди Обама индонезиялик талабалар олдида қилган чиқишида.\nОқ уй раҳбарининг бу баëноти унинг Қоҳирада Америка ва мусулмонлар ўртасида янги муносабатлар даври бошланиши ҳақида қилган шов-шувли нутқидан 17 ой ўтиб янгради.\nЎтган бир йилдан кўпроқ вақт давомида Америка ва мусулмон дунëси ўртасидаги муносабатларнинг кутилган даражага етмаганини эътироф қила туриб Барак Обама¸ биргина мурожаат билан йиллар давомида шаклланган қарама-қаршилик ва ўзаро ишончсизликни бартафар қилиб бўлмаслигини таъкидлади.\nАйни пайтда Қоҳирадаги мурожаатидан фарқли тарзда АҚШ президенти¸ ислом номидан зўравонлик ва террор содир қилаëтганларга қарши кураш учун бирламчи маъсулият мусулмонларнинг ўз зиммаларида эканини урғулади.\nУшбу курашда¸ мустабид ўтмишдан ривожланган демократияга айланиб бораëтган Индонезиянинг мусулмон дунëси учун намуна эканини айтди Обама жумладан.\n- Биз айрича йўлларни босиб ўтган икки давлатмиз. Халқларимиз юзлаб миллион одамга турли динларга эътиқод қилувчиларнинг бир байроқ остида эркин бирлаша олишлари мумкинлигини кўрсатди, деди АҚШ раҳбари.\nМустақил таҳлилчиларга кўра¸Барак Обаманинг АҚШ президентлигига сайланишидан руҳланган мусулмон дунëсида ҳам унинг шуҳрати кун сайин сўниб бормоқда. Хусусан¸ Обама маъмуриятининг Исроил -Фаластин можаросига ечим топа олмаëтгани¸ унинг Яқин Шарқдаги обрўсига путур еткизмоқда. Ўтказилган сўров натижаларига кўра¸ аксар араблар Обама ўзидан олдинги Америка президенти Жорж Буш сиëсатини давом эттирмоқда¸ деган фикрда.\nЖакартада мусулмон дунëсига қарата қилган мурожаатида Обама¸ айнан Яқин Шарқ тинчлик жараëнида прогрес йўқлиги ўзаро ишончсизлик манбаи бўлиб қолаëтганини ҳам эътироф қилди.\n- Яқин Шарқда сохта муқаддимаю сохта муаммоларга дуч келмоқдамиз. Аммо биз тинчлик кетидан қолмаймиз. Исроил ва фаластинликлар бевосита музокараларни қайта бошладилар¸ бироқ орадаги улкан тўсиқлар ҳамон мавжуд. Тинчлик ва хавфсизликнинг осонгина барпо этилиши борасида ҳеч ким хомхаëлда эмас. Айни пайтда¸ Америка ҳар иккала томон манфаатига бирдек хизмат қиладиган ечим излашдан тўхтамайди. Бу эса¸ ўзаро тинчлик ва хавфсизликда ëнма-ëн яшовчи Исроил ва Фаластин давлатидир. Бизнинг мақсадимиз шудир¸ деди АҚШ ва мусулмонлар ўртасидаги кескинликни юмшатишга қаратилган Жакарта нутқида Барак Обама.


ЎЗБЕКИСТОН ТАШАББУСЛАРИ ФАОЛ ҚЎЛЛАБ-ҚУВВАТЛАНМОҚДА - Ўзбекистон овози газетаси\nЎЗБЕКИСТОН ТАШАББУСЛАРИ ФАОЛ ҚЎЛЛАБ-ҚУВВАТЛАНМОҚДА\nЎзбекистон Республикаси Президенти раислигида Мустақил Давлатлар Ҳамдўстлиги давлат раҳбарлари кенгашининг видеоанжуман шаклидаги мажлисида халқимиз фаровонлигини таъминлаш, минтақада янгича мулоқот муҳитини юзага келтириш бўйича стратегик таклифлар, ташаббуслар билдирилди.\nАлоҳида таъкидлаш керакки, ушбу олий доирадаги анжуманга Ўзбекистон биринчи марта раҳбарлик қилди. Мажлисда МДҲ доирасидаги ҳамкорликнинг ҳолати ва устувор йўналишлари кўриб чиқилди, шериклик муносабатларини мустаҳкамлаш бўйича биргаликдаги режалар белгилаб олинди.\nЎзбекистон Республикаси Президенти Шавкат Мирзиёев ўз нутқида кўп қиррали ҳамкорликни кенгайтиришга доир қатор таклифларни, ташаббусларни илгари сурди. Бу ташаббусларни МДҲ давлатлари раҳбарлари юқори баҳолади, уларнинг ижтимоий аҳамиятини қўлловчи фикрлар билдирилди.\nХусусан, бугунги шароитда мамлакатларимиз иқтисодиёти, савдо ва кооперация алоқаларини жадал суръатларда қайта тиклаш устувор вазифа экани таъкидланди. Мавжуд муаммоларга қарамай, Ўзбекистоннинг МДҲга аъзо бошқа мамлакатлар билан товар айирбошлаши барқарор ўсиб бораётгани кузатилмоқда. Айрим шериклар билан савдо жорий йилда 20 фоиздан зиёдга кўпайди. Бу катта ютуқ ҳисобланади, шунинг билан бирга, улкан имкониятлар борлигини англатади, албатта.\nСаммит иштирокчилари самарали фаолияти учун пухта тайёрланган таклиф, ташаббуслар учун, ҳамкорликни кучайтиришда долзарб аҳамиятга эга бўлган ҳужжатлар, лойиҳалар учун Ўзбекистон томонига чуқур миннатдорлик билдиришди. Ўзбекистон Президенти МДҲ доирасида ижтимоий-иқтисодий алоқаларни янги даражага олиб чиқиш, мамлакатлар ўртасида иқтисодий интеграцияни кучайтириш, меҳнат ҳуқуқлари имкониятлари ва кафолатлари юзасидан муҳим таклиф ва ташаббусларни илгари сурди.\nҲозирги инқироз шароитида, дунёда мураккаб иқтисодий ҳолат бўлиб турган бир пайтда МДҲ давлатларининг ўзаро ҳамкорлиги ҳар томонлама аҳамиятлидир. Чунки ушбу давлатларнинг иқтисодиёти бир-бири билан боғланган, одамларда бир-бирини тушуниш имконияти юқори, узоқ йиллар давомида шаклланган алоқалар бор. Мустаҳкам алоқалар ва ишончли муносабатлар ҳудудларда ўзаро иқтисодий ҳамкорликни кучайтириш, манфаатли битимлар имзоланиши учун катта имконият беради. Шунинг учун давлатимиз раҳбари саноат кооперацияси бўйича комплекс дастур ишлаб чиқиш зарурлигини қайд этди.\nҲақиқаттан ҳам, саноат кооперацияси бўйича дастур ишлаб чиқиладиган бўлса, барча ҳудудларда сифатли маҳсулотлар ишлаб чиқариш имконияти ортади. Шу мақсадда агросаноат, машинасозлик, электротехника, енгил ва озиқ-овқат саноати, фармацевтика ва бошқа устувор тармоқларда қўшма кластерлар ташкил этиш ташаббуси илгари сурилди. Бу лойиҳа маҳсулотлар рақобатбардошлигини оширишда, барқарор иш ўринларини яратишда муҳим аҳамиятга эга.\nЯна бир асосий масала. Сир эмаски, дунёнинг ривожланиши жараёнида меҳнат миграцияси бўлиши табиийдир. Бу жараёнга етарли шароит яратиш энг устувор масала бўлиб турибди. МДҲ мамлакатларининг Ҳамдўстлик давлатларида меҳнат фаолиятини олиб бораётган фуқароларини ижтимоий ва ҳуқуқий ҳимоя қилиш масаласи тобора долзарб аҳамият касб этмоқда. Шу муносабат билан Ўзбекистон раҳбари меҳнат мигрантлари ҳужжатларини ўзаро тан олишнинг ягона механизмини яратиш ва бу соҳада алоҳида дастур қабул қилиш вақти келганини қайд этди.\nОчиғини айтиш керак, ҳозир мигрантларни ҳужжатлар, уларни расмийлаштириш билан боғлиқ масалалар қийнаяпти. Агар ўзаро ҳужжатларни тан олишнинг ягона механизми яратилса, мамлакатимиз ташкилоти томонидан берилган ҳужжат бошқа давлат ташкилоти томонидан ҳам тан олинади. Яъни, меҳнат мигрантлари меҳнат ҳуқуқини амалга ошириш учун эмин-эркин ҳаракатланиб, бемалол ва бехавотир ишлаш имкониятига эга бўлади.\nПарламент депутатлари жойларда сайлов округларида кўплаб учрашувлар ўтказмоқда. Аҳоли билан мулоқотлар давомида мамлакатимизда амалга оширилаётган кенг кўламли ислоҳотлар ҳақида тушунтиришлар олиб бориляпти. Айтиш керакки, ислоҳотларга нисбатан одамларнинг кайфияти ижобий, улар Ўзбекистондаги кенг қамровли янгиланиш ва ўзгаришларни юқори баҳоламоқда, аҳамияти тўғрисида ўз фикрини билдиряпти.\nСаммитда илгари сурилган ғоялар, ташаббуслар халқимиз томонидан мамнуният билан кутиб олинди. Айниқса, фарзандлари, яқинлари чет элда ишлаб юрган оилалар, ота-оналар миграция бўйича мураккаб ҳужжатлаштириш тизимининг соддалаштирилиши билан боғлиқ таклифларни хурсандчилик билан қабул қилди.\nУмуман олганда, давлатимиз раҳбарининг МДҲ саммитидаги нутқи иқтисодий шериклар билан алоқаларни мустаҳкам йўлга қўйиш, мамлакатимиз ва халқимиз манфаатини ифода этган яна бир муҳим ташаббус бўлди.\nУлуғбек ИНОЯТОВ, Олий Мажлис Қонунчилик палатасидаги ЎзХДП фракцияси раҳбари


«Текин эмас, тўлови кечиктирилган». Ўзбекистонда интернет ва телефон алоқасидан икки ой давомида фойдаланиш ҳақида - Daryo\n22:38, 25.03.2020 50143\n«Текин эмас, тўлови кечиктирилган». Ўзбекистонда интернет ва телефон алоқасидан икки ой давомида фойдаланиш ҳақида\nЎзбекистонда 24 мартдан бошлаб коронавирус инфекцияси тарқалишига қарши кучайтирилган тартиб жорий этилгани хабар берилган эди. Бу ҳақда Вазирлар Маҳкамасининг тегишли қарорида белгиланган.\nУнга кўра, фуқаролар интернет тармоғи ва телефон алоқаси учун тўловлар ўз вақтида амалга оширилмаган тақдирда ҳам икки ой давомида ўчирилишига йўл қўйилмайди.\nБироқ Spot’нинг ёзишича, айрим ОАВ ва Telegram каналлари бу хабарни нотўғри талқин қилди. Хусусан, «Ўзбекистонда интернет ва мобил алоқа тўловларидан икки ойга озод этилди» деган хабарлар пайдо бўлди.\n«Ўзбектелеком»да фойдаланаётган телекоммуникация хизматлари учун тўловлар ҳисобланишда давом этиши, лекин интернет ва телефон алоқаси хизматлари учун тўловларни ўз вақтида амалга ошириш имкони мавжуд бўлмаган абонентлар учун хизмат кўрсатиш тўхтатиб қўйилмаслиги айтилган. Компания қарздорлик юзага келмаслиги учун тўловларни ўз вақтида амалга оширишни сўраган.\nUcell ва Mobiuz компаниялари улар тақдим этадиган хизматлар ушбу қарор доирасига кирмаслигини ва тўловсиз хизматлар тақдим этилмаслигини маълум қилган.\n«Кўрсатилган хизматлар учун барча тўловлар ўз вақтида тўланиши керак», — деб ёзилган Mobiuz хабарида.\nЭслатиб ўтамиз, Beeline, Mobiuz, Uzonline ва Uzmobile ўз абонентларига коронавируснинг тарқалиши ҳақида тезкор ва расмий маълумотларни олиш учун «Дарё» ва бошқа сайтларга бепул кириш имкониятини тақдим этганди.\n01:32, 03.06.2020 942\n00:31, 03.06.2020 2074\n23:57 Бугун 3399\n23:47 Бугун 8506\n14:37, 01.06.2020 117780\n11:50, 01.06.2020 109865\n22:57, 01.06.2020 104563\n17:22, 01.06.2020 101749


Ўзбек футболига қарғиш текканми?\n16:17 / 27.06.2017\nСарлавҳани қўйиб, мақолани ёзишни бошлаяпману, шу ростмикан, деган ўйдан ўзим қўрқиб кетаман. Аммо бўлиб ўтган воқеа бундай фикрлашга асос бўлади.\nТўрт йил аввал, “Бунёдкор” стадиони янги ишга тушган пайтлар, терма жамоамиз Жаҳон чемпионатига саралаш ўйинларидан бирини айни шу стадионда ўтказиши керак эди. Бир тарафдан миллий ғурурга асос бўлган, халқимиз бунёдкорлигининг намунаси сифатида кўрилаётган стадион илк бор ўз бағрига асл мухлисларни чорлаган, иккинчи томондан термамиз ЖЧга чиқишга уринаётгани туфайли жуда кўпчилик бу ўйинни бевосита кузатишни истаётганди. Табиийки чипта сотиб олишни истовчилар жуда кўп эди. Футболимиз энг катталаридан бири қўлида чипталарни кўрсатиб, улар сотувга чиққанини билдирди. Тўрт йил ўтган бўлсада, сиз бўлиб ўтган воқеаларнинг ҳаммасини биласиз. Сотув тизими, чипталар қандай қилиб ва кимлар орқали сотилгани ҳақида албатта эшитгансиз. Буларни қайтариб ўтмоқчи эмасман.\nХуллас, кўпчилик қатори мен ҳам “Бунёдкор” стадиони кассасига йўл олдим. Биринчи кун касса умуман очилмади. Минглаб одам кута-кута қайтиб кетди. Иккинчи кун тахминан уч соат кутишдан кейин касса бир муддат очилди. Бир киши иккитадан олиши мумкин бўлгани ҳолда тахминан 100 кишига, яъни нари борса 200та чипта сотилди кўз ўнгимизда. Кейин чипта тугади, деб кассани ёпишди. Одамлар ҳайрон. Кимдир норозилик билдирган эди, қора ниқобли киши ҳаммани кўксидан итариб ҳайдай бошлади. Ана шунда бу воқеа содир бўлди.\nҚора ниқобли яқинлашганда ҳамма ўзини орқага тортарди. Лекин оқ футболка кийган ўн беш-ўн олти ёшлардаги йигитча нимадир бўлиб олдинга чиқиб қолди. Қора ниқобли келгунича орқага қочишга улгурмади ва йиқилиб тушди. Шунда ниқобли шартта келиб энди ўрнидан тураётган йигитчанинг елкасига резина тўқмоғи билан солди...\nЙигитча оғриқдан ингради. Кейин елкаси букилиб ўрнидан турди. Ҳамма бир лаҳза қотиб қолганди. У аввал қора ниқоблига, кейин бир-бир атрофдагиларга қараб чиқди. Йигитчанинг беғубор кўзларида ёш йилтиллар, бу нафақат оғриқдан, балки чексиз аламдан, ҳақсизликдан, мухлис, яъни меҳмон сифатида келиб, ўз пулига олмоқчи бўлган нарсаси ўрнига кўпчилик кўз ўнгида ғурури топталганидан туғилган кўз ёшлар эди.\nЙигитча аввал йиқилгани туфайли лабига ёпишган, лойга айланган тупроқни артди, кейин қуйилаётган кўз ёшларига кафтини сурди. Шундан кейин нималардир деб пичирлади... Ўша сўзларнинг маъносини энди англагандекман!\n“Бир тўда тўраларнинг чўнтагини тўлдирган чиптанггаям! Ўзингникидан, ёки бели бақувватдан бошқасига берк бўлган стадионинггаям! Мухлислик қилиб ёрдам беришим мумкин бўлган чемпионатинггаям! Ривожланиш йўллари атайлаб тўсилаётган ФУТБОЛИНГГАЯМ ЎТ ТУШСИН!”\nОрқасига қараб-қараб қўйди елкаси букилиб...\nКўзларидаги намлик узоқдан ҳам кўриниб турарди...\nКим билади, ватанпарварлик туйғулари роса ўйғонган ўша кунларда ПУЛ УЧУН миллий ғурурни топталгани туфайли бугун ҳам бунинг мевасини еяётгандирмиз?..\nЙигитча бугун эркак бўлгандир. Лекин футболимиздаги депсиниш ўша-ўша, ҳатто маълум даражада орқага ҳам кетдик.\nЭнг қизиғи, бор йўғи 200 та чипта сотилган ўша ўйинда 30 мингдан ортиқ одам стадион ўриндиқларини тўлдириб ўтиришди...


Уй-жой қурилиши учун давлат томонидан ҳам аҳолига, ҳам қурувчиларга катта имтиёзлар берилади\nЖорий йилда уй-жой қурилиши учун давлат томонидан ҳам аҳолига, ҳам қурувчиларга катта имтиёзлар берилиши кутилмоқда.\nЖумладан, ипотека кредити бўйича 6 ойлик имтиёзли давр киритилади. Шаҳарларда дастлабки бадал миқдори 20 фоиздан 15 фоизга туширилади.\nМисол учун, қишлоқларда 54 квадрат метрли квартира (ўртача 216 миллион сўм) олмоқчи бўлган оила 33 миллион сўмлик дастлабки бадалнинг фақат 11 миллион сўмини тўлайди, 22 миллион сўми бюджет маблағлари ҳисобидан қопланади.\n– Оғир турмуш шароитига тушиб, бошпанасиз қолган 1 мингта оилалар, айниқса, аёллар ижтимоий ижара асосида уй-жой билан таъминланади,-деди Президент. -Бунинг учун ҳудудларга 1 мингта квартира сотиб олиш учун маблағ ажратилади.\nПрезидентимиз вилоят, туман ва шаҳар ҳокимлари жойлардаги аҳволдан келиб чиқиб, ижтимоий ижарани кенгайтириш бўйича қўшимча чораларни кўриши лозимлигини таъкидлади.\nЁки, фойдаланилмаётган ётоқхоналарни ҳокимиятлар томонидан таъмирлаб, ижтимоий ижарага берса бўлади.


Xiaomi Mi 10T Lite ҳам чиқди: 249 евродан бошланувчи 5G-смартфон! - Terabayt.Uz\nXiaomi Mi 10T Lite ҳам чиқди: 249 евродан бошланувчи 5G-смартфон!\n«Хитойча Apple» куни кеча ўзининг Xiaomi Mi 10T ҳамда Mi 10T Pro флагманларини тақдим этгани ҳақида ёзгандик. Булардан ташқари, компания уларнинг соддалаштирилган версияси – Xiaomi Mi 10T Lite моделини ҳам кенг жамоатчиликка кўрсатган.\nГарчи номидаги «енгил»лиги билангина фарқланса-да, Xiaomi Mi 10T Lite ўз дизайнига кўра янги флагманларга эмас, балки яқиндагина чиққан ва энг оммабоп смартфонлар рейтингларидан жой олиб келаётган Poco X3 моделига ўхшайди. Табиийки, унинг техник хусусиятлари ҳам, нархи ҳам шунга яраша.\nXiaomi Mi 10T Lite диагоналига 6.67 дюймлик, IPS-матрицали дисплейга эга. Экранда кадр янгиланиш частотаси 120 герцлик, тасвир узатиш аниқлиги эса FHD+ форматида. Унинг олд камера тирқиши ҳам дисплейнинг бурчагида эмас, балки юқори қисмининг ўртасида жойлашган ва 16 мегапикселлик датчикка эга.\nАрзонлаштирилган флагманнинг бош камераси ҳам соддароқ – 64 + 8 + 2 + 2 мегапикселлик сенсорларни ўзида жамлаган. Смартфоннинг 4820 мА/соатлик аккумулятори 33 ваттлик тезкор қувватлаш технологияси билан таъминланган. Mi 10T Lite бармоқ изи сканери корпуснинг ён қиррасига жойланган. Xiaomi бу моделини ҳам инфрақизил датчиги ҳамда NFC модули, шунингдек, Hi-Res Audio сертификацияли стереодинамиклар билан таъминлаган.\nXiaomi Mi 10T Lite модели Qualcomm яқиндагина намойиш этган Snapdragon 750G процессорли бозордаги биринчи смартфон бўляпти. Мазкур чипсет Snapdragon 730G/732G моделларининг давомчиси бўлиб, 8 нанометрлик тех-жараён асосида тайёрланган. Процессор жамланмасига юқори (2.2 ГГц частотали) самарадорликка эга бўлган иккита Cortex-A77 ядроси, қувват тежовчи (1.8 ГГц частотали) олтита Cortex-A55 ядроси ҳамда Snapdragon X52 русумли 5G-модемни ўз ичига олган.\nXiaomi Mi 10T Lite хотира ҳажмига кўра икки хил вариантда таклиф этилади: 6/64 ҳамда 6/128 гигабайтлик. Ҳар иккаласида «оперативка» учун LPDDR4x, доимий хотира учун эса UFS 2.1 стандартидаги чиплар танланган.\nБу смартфон ҳам қадоқданоқ Android 10 базасида тайёрланган MIUI 12 график қобиғи асосидаги прошивка билан таъминланган. Xiaomi уни октябрь ойиданоқ Европада сота бошлайди, нархи эса хотира ҳажмига кўра 279 евро (савдоси бошидаги Flash-чегирма бўйича – дастлаб 249 евро) ҳамда 329 еврони ташкил этади.\n#Xiaomi #Android смартфон #нархлар # 5G смартфон #5G-смартфони #Xiaomi Mi 10T Lite


AnTuTu’нинг янги «қирол»ини «жонли» видеода ишлатиб кўрсатишди! - Terabayt.Uz\nAsus компаниясининг учинчи авлод геймерофони – ROG Phone 3 аввалроқ AnTuTu бенчмаркида рекорд ўрнатган эди. Лекин Lenovo ўйинбоп смартфони – Legion айни шу сервисда уни яксон қилган. Энди эса...\nРасмий намойишидан олдин инсайдерлар видеоролик Lenovo Legion флагманининг прошивкаси ишлашини кўрсатувчи видеолавҳани тарқатишди. Унда грфик қобиқ интерфейсидан ташқари, смартфоннинг батафсил хусусиятлари ҳам акс эттирилган.\nУнга кўра, Lenovo Legion геймерофони Qualcomm яқиндагина тақдим этган флагман чипсет – Snapdragon 865+ базасида ишлайди. Унинг тезкор хотираси 6 гигабайтлик LPDDR5, ички хотираси эса 128 гигабайтлик UFS 3.0 стандартидаги чиплардан иборат. Экранида кадр янгиланиш частотаси 144 герцлик, қурилманинг ўзи Android 10 асосида тайёрланган ZUI 12 прошивкасига эга.\nLenovo Legion расмий тақдимоти 22 июлга белгиланган, аммо «барча кўзлари белида» жойлашган бу смартфоннинг нархи ҳозирча сир тутиляпти.\nАйрим хабарларга кўра, геймерофоннинг базавий моделидан ташқари, унинг Pro-версияси ҳам чиқади. Lenovo Legion Pro тезкор хотираси 16 гигабайтлик, энг янги – UFS 3.1 туридаги флеш-хотираси эса 512 гигабайтлик бўлади, дейишмоқда.\nБу борадаги янгиликларни Terabayt.Uz билан бирга кузатишда давом этинг.\n#Lenovo #Android смартфон #геймерлар #мобил ўйинлар #ўйинлар #Lenovo Legion #Lenovo Legion Pro


Саккиз ёшли бола отасининг машинасини ўғринча ҳайдаб чиқиб, тезликни 180 га чиқарди... - Namanganliklar.uz\nСаккиз ёшли бола отасининг машинасини ўғринча ҳайдаб чиқиб, тезликни 180 га чиқарди…\n«РИА Новости» ёзишича, Германияда саккиз яшар бола бир ҳафтанинг ўзида иккинчи марта отасининг машинасини ўғринча ҳайдаб чиқди ва Дортмунд полицияси хабарига кўра, ЙТҲга учради.\nЗоест шаҳрида яшовчи бола ярим тунда автомат коробкали «Volkswagen Golf» калитини ўғирлаб чиқиб, машинани тўппа-тўғри Дортмунга қараб ҳайдаган. Катта тезликда кетаётган, йўл белгилари ва светофорнинг қизил чироғига риоя қилмаётган машина бошқа ҳайдовчиларнинг эътиборини тортмай қолмади.\nПолициячилар машинани қидириш билан ҳалак бир пайтда машина жуда катта тезликда (айрим маълумотларга кўра, 180 км/соат!) автомагистралда кетаётган бўлган. Кейин у автобандан чиқиб, тўхтаб турган юк машинаси прицепига бориб урилган. Машинага жиддий шикаст етди, бола эса омон қолди.\nХудди шу болакай 21 август куни ҳам отасининг машинасини ўғирлаб чиққанди. Тезлик соатига 140 километрга чиққанидан сўнг бошқарувни эплай олмаслигига кўзи етиб, машинани тўхтаганди. Ўшанда авария ҳам содир бўлмаган, ҳеч ким, ҳеч нарса зарар кўрмаганди. Полициячилар болани уйига олиб келиб, оғзаки огоҳлантириш бериб кетишганди.\nОнасининг айтишича, бола картингга тез-тез бориб тураркан, қолаверса, махсус майдонда ҳақиқий машинани ҳам ҳайдашни ўрганган.\nҚизиқ факт: Германия — автомагистралларда максимал тезлик чекланмаган Европадаги ягона мамлакат.\n2 431 Ko'rishlar\nkatta bola busa F 1 ni oldi qatorlarida turadi


Молиявий технологияларнинг банклар билан интеграцияси борасида 2016 йилдаги 10 та хулоса\nЎтган йилда банклар онлайн ва мобил иловалар соҳасига маблағлар йўналтиришда дадиллик билан ҳаракат қилди, шунингдек, молиявий технологиялар билан интеграциялашув жараёни ҳам кузатилди. Онлайн-бухгалтерия сервисларига қизиқиш ва контрагент(лот. contrahens – келишувчи; шартномадаги томонлардан бири)ларнинг текширувлари ўта юқори даражада бўлгани боис, вазифалар оқимининг бажарилиши машаққатли кечди. Ушбу тажриба бизга нималарни ўргатди?\nФаразларни тезда текшириш\nБиз тадбиркорларга интернет-банкда нима кераклигини энди-энди тушуниб бормоқдамиз. Бундай шароитларда фаразларни текшириб кўриш мантиққа зид эмас, албатта. Идеал ҳолатда бу қандай кўриниш касб этади?\n• 1-ҳафта: фойдаланувчилар билан суҳбатлашамиз, сервисдан фойдаланиш фаразлари ва сценарийсини шакллантирамиз;\n• 2-ҳафта: API (ингл. application programming interface – иловаларни дастурлаш интерфейси)нинг кам-кўстини тўлдириб, якунига етказамиз ва сервисни интернет-банкка “михлаб қўямиз”;\n• 3-ҳафта: муайян ҳудудда сервисни ишга туширамиз ва фаразларимизни текшириб оламиз;\n• 4-ҳафта: агарда мижозлар сервисдан фойдаланмаётган бўлса, интерфейс ва функционаллик билан боғлиқ жиҳатларга янада сайқал берамиз.\nЗарурат туғилса, ушбу циклни такрорлаймиз. Дастлабки интеграцияларни “бутун умрга” режими остида тайёрлаганмиз ва бу бизнинг энг катта хатомиз ҳисобланади. Жиддий бир банк билан интеграция жараёнида биринчи фараз юзага келганда, биз уни тўғри дея қарор қилдик. Ҳуқуқшунослар ярим йил давомида шартноманинг ҳар бир ҳарфини ҳижжалаб текшириб чиқди. Ишланмалар бўйича мутахассислар “API”ни мустаҳкам қилиб банкка “сингдириб юборишди”. “Хавфсизлик мутахассислари” ечимнинг бутун бошли архитектурасини атрофлича текшириб чиқди. Банк харид ва биллингнинг тўлиқ функционалли жараёнини барпо этди. Бироқ фараз ўз тасдиғини топмади ва ушбу улкан ғилдиракни қайтадан ишга тушириш учун бизга яна бир неча ой зарур бўлди.\nСервисни банк интерфейсига ўрнатиш\nИнтеграция мобайнида иккита йирик ғалаба мавжуд: фойдаланиш частотаси ва тўлов конверсияси. Биринчи маротаба мижозлар сервисдан ҳар куни фойдаланаётганини кўрганимизда тантана қиламиз. Мисол учун, ўта фаол банклардан бирига интеграция қилганимизда, унинг 20 фоиз мижозлари ҳар ойда ўз контрагентларини текшира бошлади. Бундай кўрсаткичлар кўнгилни кўтаради, албатта.\nИккинчи маротаба демо давридан кейин фойдаланувчилар сервисга пул тўлаб обуна бўлаётганида қувонамиз. Агарда конверсия 10 фоизга етса, демак биз тўғри йўлда эканмиз.\nУмуман, ўзи нимани нотўғри қилиш мумкин? Энг кўп учрайдиган хатолар – экранда нотўғри жойлашув, оддий ҳавола билан интеграция қилиш, мураккаб рўйхатдан ўтиш жараёнлари ва тўлов ҳамда демо даврининг йўқлигидир. Энг йирик банк билан интеграция пайтида сервисдан фойдаланиш частотаси унга ўхшаш банкларга қараганда паст эканини пайқадик. Маълум бўлдики, сервис оддий ҳавола билан ўрнатилган ва “ертўла”да беркитиб қўйилган экан. Уни асосий экранга олиб чиқдик, баннер билан ёритиб қўйишни ҳам унутмадик.\nБанкдан ташқари бўлган сервисларни тадбиркорнинг банк билан ҳамкорлиги борасидаги одатий сценарийга қўшиб юборилса, улар барбод бўлади. Контрагентлар тўловларни жўнатиш билан бақамти, бухгалтерлик кўчирмасини тушириш транзакциялар рўйхати билан ёнма-ён\nҲақиқий мижозлар билан синовдан ўтказиш\nҚарийб барча интеграция жараёнларида эшитадиганимиз: “Бизнингча, бу мижозимиз учун қизиқ эмас…”. Фаразлар ҳақиқий мижозларда текшириб кўрилмагач, ҳеч кимга керак бўлмаган тақдимотлар қилганмиз. Бу – самарасиз меҳнат демак. Фаразни текшириб кўриш эса жуда оддий: кўп куч сарф қилмасдан сценарийни яратиш ва ўттиз кишидан уни синаб кўришни илтимос қилиш лозим. Ёки уни муайян ҳудудда очиш ва фойдаланиш статистикасини ўрганиш зарур.\nФойдаланувчилар “қошу-қовоғи”ни кузатиш\nРақамларсиз ҳаракат қилиш анча унғайсиз. Контрагентларни текширишнинг биринчи интеграция жараёни ўша ўта фаол банкда статистик маълумотларни тўплашнинг ҳеч бир усули бўлмагани сабабли анча секинлик билан бораётган эди. Кейин ақлимиз кириб, барча ишонадиган банк томонида битта мониторинг механизмини йўлга қўйдик ва фойдаланиш частотасини рекорд даражага олиб чиқдик.\nБиринчиси: фойдаланувчига яқин боринг. Интеграция учун сервисни танлаш асносида мижозларга қулоқ беринг. Фаразларни текшириб кўринг. Сервисни мижоз учун одатий бўлган сценарийларга ўрнатинг. Барчаси оддий бўлиши зарур: сервисга уланиш ва унга кириш жуда осон бўлиши муҳим. Интеграциядан кейин фойдаланувчиларни кузатинг. Монетизация модели билан экспериментлар қилиб кўринг.\nИккинчиси: заҳира (ресурс)ларни ҳисобланг. Агарда ўз ишланмангиз бўлмаса, молиявий технологиялар билан ишлаган маъқул. Чунки, улар шунга ихтисослашгандир. Оддий ва универсал “API”га эга сервисларни танланг: ортиқча чиқимларсиз уларни ўз инфратузилмангизга ўрнатиб оласиз. Агарда нимадир исталгандек бўлиб чиқмаса, уни худди шундай “чиқариб юбориш” мумкин.\nМаиший техника магазини: creditasia.uz\nМаиший техника магазини: allhome.uz\nУяли алоқа: perfectum.uz\nБугун, 2017 йилнинг 13 январь куни Uzmobile компаниясининг веб-сайтида (http://uzmobile.uz) “Ўзбекистон Республикаси Марказий Банки тармоғида профилактик ишлар олиб борилаётганлиги сабабли 14.01.2017 йил санаси, соат 09:00дан 18:00га қадар тўлов тизимлари хизматларида вақтинча ишламаслик ҳолатлари кузатилиши мумкин”лиги ҳақида хабар чоп этилди. Шунингдек, айнан бир хил маълумот Uzmobile абонентларига ҳам СМС-хабар шаклида юборилган.\nШу муносабат билан Ягона Умумреспублика Процессинг Маркази (ЯУПМ) расман маълум қиладики, ЯУПМ томонидан профилактика ишлари олиб борилиши режалаштирилмаган. Карта эгалари эркин равишда тўловларни амалга оширишлари мумкин. “UZCARD” тўлов тизими одатдаги тарзда фаолият юритмоқда.\nКимёвий тозалаш хизмати: masterchistka.uz\nИлм олишга мўлжалланган хизмат: arxiv.uz\nИнтернет хизматлар: barakacard.uz


betrally: энг яхши онлайн букмейкерлик бонуслари\nbetrally ҳақида маълумотлар, Интернетдаги ҳар бир тилда ишлатиладиган энг яхши онлайн букмейкерлар ва бонуслар.\nBetrally дунёдаги 200 та турли хил мамлакатлардан 4 миллион мижозларига эга энг илғор онлайн қимор ўйинлари гуруҳларидан бири ҳисобланади.\nBetrally сиз ишонишингиз мумкин бўлган ном\nСпорт пул тикишлар учун улар лицензияга эгамиз ва Zapzap Marketing Limited томонидан регламентга солинган. Уларнинг казино ва ўйинлар операцияларимиз лицензияга эга ва Curacao ҳукумати томонидан регламентга солинган.\nBetrally нинг битта кармон тизими\nСпорт билан биргаликда, шунингдек, уларда Интернетда биринчи даражали казино ва ўйинлар хоналари мавжуд. Betrally да улар оддий битта кармон тизимида ишлайди, бу юқоридагиларнинг барчасида хавотирсиз ўйнашингиз учун сизда бир хил фойдаланувчи исми, пароль ва тўлов усули борлигини англатади.\nBetrally - спортга пул тикиш, казино ва ўйинлар тақдим қиладиган энг илғор онлайн қимор ўйинлари гуруҳларидан бири ҳисобланади.\nУлар мижозларга барча спортларга, жумладан футбол, от пойгаси, теннис, крикет ва баскетболга пул тикишнинг жуда катта имкониятларини тақдим қилишади. 40 дан ошиқ барча Premier League, La Liga ва Serie A футбол матчларига пул тикиш, уларнинг 100% Евро Футбол аккумуляторимиз ҳам қўлланилади. Шунингдек, сиз жуда катта бозорлар ва ҳодисаларга мобил телефон орқали Betrally да, шу жумладан уларнинг жонли Ўйинда хизмати таклифидан кириш ҳуқуқига эга бўлишингиз мумкин. Ушбу хизматдан фойдаланиш учун шунчаки iPhone ёки мобил браузерингиз орқали mobile.Betrally.com га киринг. Ўйинда мавжига қўшиш учун ҳар йили шахсий компьютерингизга жонли равишда улар 8000 дан ошиқ ҳодисаларга Live Streaming-ни таклиф қилишади. Асосий лаҳзаларга ҳар ҳафта Serie A билан биргаликда Masters Tennis-дан 5 матч киради. Сўнгги спорт янгиликлари ҳақида пул тикиш маълумотларини, қандай содир бўлиши билан уларнинг пул тикиш янгиликлари сайтида топинг.\nЭнг яхши спорт пул тикишларини шарҳлаш каби уларда жуда кўп таклифларимиз бор. Буларга Euro Soccer бонуси киради, у ерда агар Premier League, Serie A, Primera Liga, Bundesliga 1 ёки Чемпионлар Лигасига аккумуляторларни қўйсангиз, қайтариб олишда 100% гача пул ишлашингиз мумкин. Ҳар куни ҳар бир от ва ит пойгаларида Best Odds Guaranteed мавжуд. Улар билан пул тикканингизда, нархни ўз танловингиз билан олинг - ва агар SP каттароқ бўлса, сизга ўнлик касрдан тўлашади.\nАжойиб онлайн казиносида 150 дан ошиқ ажойиб ўйинларни, жумладан, Блэкжек ва бошқа ўйинларни танлаб ўйнашга нима дейсиз. Рулетка ёки Баккарани уларнинг жонли қарта тарқатувчилари билан ўйнанг. Бошқа пулли ўйинларда ёки баъзи бир катта онлайн мусобақаларида 1000 кишиларга қарши ўйнанг.\nСпорт ва молиявий пул тикишлар учун улар лицензияга эга ва Zapzap Marketing Limited ва Comfortlink N.V. томонидан регламентга солинган. Уларнинг казино ва ўйинлар операциялари лицензияга эга ва Curacao ҳукумати томонидан регламентга солинган.\nБепул Телефон: -\nБундан ташқари қуйидаги телефонлар орқали улар билан боғланишингиз мумкин: -\nБундан ташқари қуйидаги факс орқали улар билан боғланишингиз мумкин: - betrally: энг яхши онлайн бонуслар!\nbetrally: энг яхши онлайн букмейкерлик бонуслари.


Зика вируси қайси давлатларда тарқалмоқда? » Новости Узбекистана сегодня: nuz.uz\nНовости Узбекистана → САЛОМАТЛИК → Зика вируси қайси давлатларда тарқалмоқда?\n10-04-2017 10:01 0 586 Рейтинг1 Чоп этиш\nЗика вируси қайси давлатларда тарқалмоқда?\nРоспотребнадзор сўнгги вақтда дунё оммасини хавотирга солаётган Зика вируси тарқалган мамлакатлар рўйхатини тузди. Янгиланган рўйхатдан 63 давлат жой олган. Зика Америка минтақасидаги 48 мамлакатда тарқалган, шунингдек Жануби-Шарқий Осиё ва Тинч океани минтақаси мамлакатларида ҳам учрайди.\nМуассасанинг хабарида Америка қитъасида 554 минг одам Зика вирусини юқтирганлиги ёзилган, уларнинг 207 мингдан ортиғида ташхис лаборатория текшируви билан тасдиқланган.\n2016 йилнинг январидан 2017 йилнинг мартигача Зика Жануби-Шарқий Осиё мамлакатларига ёйилиб улгурди. Филиппинда 57, Малайзияда 8, Таиландда 713 ҳолатда вирус юққанлиги кузатилган.\nАммо 2017 йилнинг апрелида мазкур ҳудудларда касалланиш ҳолатлари кузатилмаган.


Россия ва АҚШнинг Сурия бўйича келишуви асосий бандлари ошкор этилди\n14:35 / 23.09.2016\nAssociated Press агентлиги АҚШ ва Россиянинг Сурия бўйича келишувлари тўпламига кирувчи ҳужжатни эълон қилди. Қуйида унинг асосий жиҳатларини ҳавола қиламиз.\n«Россия ва АҚШ (келгусида — томонлар) Ҳалаб ҳудудида алоҳида қатъиятлик кўрсатиб, Суриядаги вазиятни барқарорлаштириш учун қўшма чоралар кўриш ниятида. ИШИД, «Жабҳат ан-Нусра» ва ҳақиқий мухолифат чегараларини белгилаб олиш, шунингдек, мухолифатни «Жабҳат ан-Нусра»дан ажратиш асосий вазифадир», — дейилади ҳужжатда.\nКейинги бандларда, томонлар сулҳ муддати ва унинг бошланиш шартларини ҳамда Кастелло йўлидан хавфсиз фойдаланиш тартибини йўлга қўйиш чораларини аниқлаб олишган.\nХусусан, ҳукумат ва мухолифат кучларини ортга олиб кетиш масаласига ойдинлик киритилган. Ҳужжатга кўра, томонларнинг ҳеч бири рақиб томон ташлаб кетган ҳудудни эгаллашга ҳақли эмас. Чунки, бу ерлар ҳарбийсизлаштирилган ҳудудларга айлантирилади.\nТомонлар, Сурия армияси ва мухолифат кучларининг мажбурият ва имкониятлари хусусида ҳам келишиб олган.\n«Мухолифат «Жабҳат ан-Нусра» кучларининг ҳарбийлардан холи ҳудудни эгаллаб олмаслиги учун барча чораларни кўради», — дейилади ҳужжат матнида.\nБундан ташқари, Ҳалабни Кастелло йўли бўйича тарк этишни истаган барча сурияликлар, шу жумладан ҳақиқий мухолифат аъзолари ҳам барча қурол аслаҳалари ва оғир техникасини ҳам олган ҳолда чиқиб кетиши мумкинлиги таъкидланган.\nШу билан бирга, АҚШ ва Россия Қўшма ижроия марказни ташкил этиши кўзда тутилган. Бу ерда, икки томон ҳарбийлари террорчиларга зарба бериш бўйича амалиётларни мувофиқлаштириш ишларини олиб боради.\n9 сентябрь куни АҚШ давлат котиби Жон Керри ва Россия ТИВ раҳбари Сергей Лавров Женевада бўлиб ўтган учрашувида, Сурия масаласида беш тўпламдан иборат келишув шартларини қабул қилган эди.\nРоссия ТИВ расмий вакили Мария Захарова ўша ҳужжатлардан бирининг ошкор этилишини «бу америкалик ҳамкасблар услубида» дея изоҳлаган.\nЭслатиб ўтамиз, Россия келишувларнинг барчасини ошкор қилишни ёқламоқда.\nРоссия АҚШ ИШИД Сурия келишув


Шимолий Корея расмийлари ўтган ҳафтада мамлакатнинг шимоли-шарқида юз берган портлаш олдиндан режалаштирилгани ва гидроэлектрик лойиҳа доирасида амалга оширилганини маълум қилди.\nШимолий Корея Ташқи ишлар вазири Паэк Нам Сун Пхенянга ташриф буюрган Британия Ташқи ишлар вазири Жек Строга портлаш тоғнинг бир қисмини бузиб ташлаш мақсадида амалга оширилганини айтди.\nЎтган ҳафтада Шимолий Кореяда кучли портлаш содир этилган жойда қўзиқоринсимон булут ҳосил бўлган.\nМазкур ҳодисадан сўнг¸ Жанубий Корея ва АҚШ давлатлари портлаш ядровий синов оқибатида содир бўлган, деган тахминга келган эди.\nПортлаш 9 сентябр куни — Шимолий Корея ўз мустақиллигининг 56 йиллигини нишонлаётганда содир бўлган.\nКейинчалик¸ АҚШ давлат котиби Колин Пауэлл Шимолий Кореяда содир бўлган кучли портлаш ядровий қуролни синаш оқибатида юз берган деган фикр асоссизлигини билдирди.


ЎзА - Ихтисослаштирилган тиббиёт марказлари фаолияти таҳлилий кўриб чиқилди\n13.04.2017 19:55 Чоп этиш версияси\nЙиғилишда таъкидландики, мамлакатимиз аҳолисига юқори малакали ихтисослаштирилган тиббий ёрдам кўрсатиш учун шарт-шароитлар яратиш, республика ихтисослаштирилган марказларининг вилоят ва туман даражаларидаги тиббиёт муассасалари билан касалликларни профилактика, диагностика қилиш ва даволаш масалаларидаги ўзаро вертикал алоқасини мустаҳкамлаш вазифалари парламент ва жамоатчилик назоратининг муҳим йўналишларидан бирига айланмоқда.\nМажлисда алоҳида қайд этилганидек, Республика ихтисослаштирилган акушерлик ва гинекология илмий-амалий тиббиёт маркази томонидан ҳар йили 10 минг нафардан зиёд хотин- қизларга, шу жумладан, ҳомиладор аёлларга стационар ёрдам кўрсатилмоқда. Хар йили 63 минг нафардан зиёд аёл амбулатория шароитида малакали маслаҳат олмоқда. Мазкур марказ мутахассислари томонидан жорий йилда 37 марта жойларга чиқишлар ташкил этилди, улар доирасида 8142 нафар бемор малакали тиббий кўрикдан ўтказилди.\nРеспублика ихтисослаштирилган эндокринология илмий-амалий тиббиёт марказида ҳам ҳар йили 8 мингдан зиёд бемор стационар шароитда даволанмоқда, 38 минг нафардан ортиқ беморга амбулатория шароитида малакали маслаҳат берилган. Ушбу марказда ҳам жойлардаги фаолиятга эътибор қаратилмоқда. Жумладан, жорий йилда амалга оширилган 61 та чиқишлар давомида 3116 нафар беморда профилактик кўриклар ташкил этилди.\nМуҳокама давомида мавжуд муаммоларни аниқлаш ва уларни бартараф этиш бўйича аниқ чора-тадбирлар ишлаб чиқишга асосий эътибор қаратилди. Хусусан, марказлар ҳамда бирламчи тиббиётнинг барча бўғинларида ихтисослаштирилган тиббий ёрдам кўрсатишнинг кенг қамровли тизими тўлиқ ташкил этилмаганлиги таъкидланди. Жумладан, Республика ихтисослаштирилган акушерлик ва гинекология илмий-амалий тиббиёт марказида даволанувчиларнинг 70 фоизи, Республика ихтисослаштирилган эндокринология илмий-амалий тиббиёт марказида даволанувчиларнинг 53 фоизи Тошкент шаҳри ва Тошкент вилоятида яшовчи фуқароларга тўғри келади.\nШунингдек, жойларда ва марказларнинг филиалларида замонавий кадрларга бўлган талаб долзарблигича қолмоқда. Ходимлар малакасини доимий равишда ошириб бориш мақсадида республика ҳудудларида маҳорат дарсларини мунтазам ўтказиш ва телемедицина тармоғи имкониятларидан кенг фойдаланилмаяпти. Оддий касаллик тарихидан тортиб мураккаб операциягача бўлган жараён оралиғида беморга ташхис қўйиш ва эрта даволаш ишлари узоқ муддатга чўзилиб, баъзида эса ортиқча оворагарчиликларни келтириб чиқармоқда. Жарроҳлик амалиёти учун зарур қўшимча тиббий эҳтиёт қисмлари хориждан олиб келинаётганлиги харажатларнинг ошишига ва бу эса одамларнинг ҳақли эътирозига сабаб бўлмоқда.\n– Ўрганишлар натижасида аниқландики, мамлакатимиз ҳудудларида акушерлик, гинекология ва эндокринология соҳасидаги касалликларни профилактика қилиш, уларга ташхис қўйиш ҳамда даволашда марказларнинг раҳбарлари ва етакчи мутахассислари томонидан етарлича амалий ёрдам кўрсатилмаяпти, – дейди Олий Мажлис Қонунчилик палатаси депутати Нурия Айтжанова. – Чунончи, жорий йилда Республика ихтисослаштирилган акушерлик ва гинекология илмий-амалий тиббиёт маркази томонидан 89 та жарроҳлик амалиёти ўтказилган бўлиб, бу кўрикдан ўтказилган беморлар умумий сонининг 1 фоизини ташкил этади. Умуман, мавжуд камчиликларни бартараф этишда соҳага оид қонун ҳужжатлари ижросини мунтазам назорат қилиб бориш, аҳоли орасида тарғибот-ташвиқот ишларини, жамоатчилик назоратини кучайтиришимиз лозим.\n– Эндокрин касалликларини даволаш ва олдини олишда мутахассислардан катта тажриба ҳамда замонавий ташхислаш усуллари, илғор тадқиқотлар талаб этилади, – дейди Республика ихтисослаштирилган эндокринология илмий-амалий тиббиёт маркази шифокори Феруза Ҳайдарова. – Бу, ўз навбатида, малакали кадрларга бўлган талабни кучайтиради. Бугунги муҳокамаларда ҳам ушбу масалалар депутатлар томонидан танқидий-таҳлилий кўриб чиқилди. Фаолиятни такомиллаштириш юзасидан аниқ таклифлар билдирилди. Бундан шу нарса аён бўладики, келажакда амалга оширадиган ишларимизни янада такомиллаштириш, аҳолига кўрсатиладиган хизматлар сифатини оширишга эътибор қаратиш мақсадга мувофиқдир.


To'ydan oldin qizlar eshitishi mumkin bo'lmagan 5 gap - Yoshlar.com\n«Қиз бола эшитмасин, уят бўлади!» Баъзан катталар шундай дейишса, ноқулай аҳволга тушасиз, уяласиз, ҳатто хафа ҳам бўласиз: «Нега эрга тегдим деб ўзларини олишади?» дейсиз. Хафа бўлманг, қизларжон. Дарҳақиқат, айрим гапларга қулоқларингизни беркитганингиз маъқул, чунки улар сизга, бўлажак ҳаётингизга салбий таъсир кўрсатади.\nМутахассисимиз — «SUG‘DIYONA» аёллар клуби мутахассиси, руҳшунос Гўзал РЎЗМАТОВА.\n1. Биринчи никоҳ кечаси тафсилотлари. Албатта, қизларни оилавий ҳаётга тайёрлашда жинсий тарбиянинг аҳамияти беқиёс. Шу маънода илк никоҳ оқшоми ҳақида қизлар маълумотга эга бўлишлари керак. Лекин бу ўринда фойдали маълумотни зарарлисидан фарқлаш лозим. Қиз болани чўчитмайдиган, нозик муносабатлардан бездирмайдиган маълумотлар никоҳ оқшоми яқинлашганда янгалар томонидан келиннинг қулоғига шипшитилади, яъни турли қўрқинчли тафсилотлардан холи, кўпроқ келин учун керакли бўладиган гаплар айтилади. Аммо айримлар, хусусан, янги турмушга чиққан қизлар ўзларининг илк висол оқшомлари ҳақида ранг-бўёқларга тўла (кўпинча қўрқинчли) тафсилотларни ҳикоя қилиб, қиз боланинг онгини заҳарлашлари мумкин. Шунинг учун маълумотни янгалардан олинг-у, тафсилотларга қизиқманг. Зеро, ҳар кимнинг биринчи никоҳ кечаси фақат ўзиники, у бошқа бировникига ўхшамайди.\n2. Келинларнинг қайнонаси ҳақидаги ёмон гаплари. Мен кимдир қайнонасини ёмонлашни бошласа, қизларнинг қулоқларини беркитиш тарафдориман. Бу юқумли дардга ўхшайди. Қиз бола ҳадеб қайнона ёмон деган гапни эшитавериб, бунга буткул ишониб қолади. Янги оилага шу нотўғри, бузғунчи ишонч билан қадам босади, ҳамманинг қайнонаси ёмон бўлганда бир уники яхши бўлиб чиқишига ишонмайди. Демак, аввал бошданоқ муносабатларнинг пойдеворига путур етган бўлади. Оналар, янгалар, қизларимизга ўзимизнинг дардимизни юқтирмайлик, токи улар бўлажак қайноналарини сизнинг қайнонангиз эмас, ўзларининг бувилари каби инсон деб ишонсинлар.\n3. Келинлик машаққати ҳаддан ортиқ бўрттирилган ҳикоялар. «Келин бўлдингми, тамом, одам эмассан», «Эрта тонгдан ярим тунгача тиним билмайсан, қулдан фарқинг қолмайди» каби гапларга умуман қулоқ солманг. Ўша келинлар ўз бахтини англамаган ё унинг қадрига етмаган инсонлардир. Тўғри, бировнинг уйи, янги оила, янги муносабатлар... Албатта, ота-онангизнинг бағрида юргандек эрка бўлолмайсиз. Лекин сиз меҳнатдан қўрқманг, аксинча, қанча инсон сизга ҳавас қилиб турганини ўйланг. Ахир, янги ҳаёт бошлайсиз, ҳамма сиздан яхшилик кутади, турмуш ўртоғингиз сизни севиб-ардоқлайди, қайнонангиз бошқаларга кўз-кўз қилгиси келади. Остонаси тиллодан бўлган уйда бахтли ҳаёт бошлаётган инсонсиз. Бу ҳолат бир умрга давом этиши мумкин, ҳаммаси ўз қўлингизда.\n4. «Эркакларнинг ҳаммаси бир гўр» мазмунидаги ҳасратлар. Бўлмаган гап. Кимдир эридан куйган бўлса, бу – унинг тақдири. Ўзиям осмондаги фаришта эмасдир. Эркакларнинг яхшиси ҳам бор, ёмони ҳам, тўғрироғи, ҳар бирининг ўз салбий ва ижобий жиҳатлари етарли. Яхшисини ошириб, ёмонини яширсангиз (ахир, кимнинг яхши одам бўлгиси келмайди), у ҳам ўзгаради. Баъзан ота-она қилолмаган ишни севимли ёр тадбиру ширин сўз билан амалга ошириши, яъни эрни тўғри йўлга солиши мумкин. Бекорга айтишмаган-ку: «Эрни эр қиладиган...» деб. Хуллас, олдингизда биров эрини ёмонлай бошладими, қулоқларингизни беркитинг.\n5. Бола туғиш ва катта қилишнинг нақадар азоблиги ҳақидаги афсоналар. “Қўрқувнинг кўзлари катта”, “Қўрққанга қўш кўринади” деган гапларни эшитгансиз. Тўғри, одамдан одам туғилиши осон эмас, аммо дунёда бу оғриққа чидай олмаган аёл йўқ. Негаки, туғруқ азобидан кейин дунёдаги энг бахтли инсон – онага айланансиз. Болангизнинг бағрингизга босган дақиқангиздан бошлаб барча тортган уқубатларингизни унутасиз, ҳеч қанча вақт ўтмай кичкинтойингизга укача ёки сингилча олиб келиш ҳақида режалар туза бошлайсиз. Катта қилиш, тарбиялашда эса сиз ёлғиз бўлмайсиз: фарзандингизнинг отаси, бувилари, боболари бор. Хуллас, бахтингизга соя ташлайдиган бундай гапларга ҳам ишонманг.


Бобурдан биз билмаган икки сўз - BBC News O'zbek\nБобурдан биз билмаган икки сўз\nБобур Мирзо - шоҳ, шоир, саркарда ва файласуф.\nСўзлар ҳам тирик организмга ўхшайди: туғилади, турли саргузаштларни бошидан кечиради, баъзан вақт ўтган сари таниб бўлмас даражада ўзгаради, бир тилдан иккинчисига кўчади, ўлади, хотирага айланади ва ҳоказо.\nБаъзан бир сўз босиб ўтган йўлда бутун инсоният тарихини кузатиш мумкин. Қуйида биз буюк бобомиз Заҳириддин Муҳаммад Бобур асарларида қўлланилган икки сўз ҳақида бироз мулоҳаза юритмоқчимиз.\nДастлаб "пароль" ҳақида. Бу сўз, айниқса, электрон почта пайдо бўлгандан кейин оммалашиб кетди. "\nЎзбек тилининг изоҳли луғати"да унга шундай изоҳ берилган: "Пароль [р<фр] Ҳарбий хизматда ёки яширин ташкилотларда ўз кишиларини таниш учун учрашганда айтиладиган ва олдиндан белгилаб қўйиладиган шартли махфий сўз". Аммо ҳозирги француз тилида "пароль" сўзи мазкур маъноларда қўлланилмайди.\nТўғри, "парол"нинг бош маъноси "сўз", аммо биз тушунган "сўз" маъносида француз тилида "mot" калимаси ишлатилади. Агар французга: "электрон почтангизнинг паролини ёзинг", десангиз тушунмайди. Бу маънода француз тилида инглизча "password" каби "mot de passe" ("ўтиш сўзи") қўлланилади.\n(Ҳозирги француз тилида "parole" сўзи: (бирор маросимда) сўз олиш, сўзга чиқиш (prendre la parole); ваъда, сўз бериш; қўшиқ матни каби маъноларда ишлатилади.)\nМен французчани энди ўргана бошлаганда "рarole" французча "parler" ("сўзламоқ") феълидан, деб ўйлардим, улар бир ўзакдан бўлиши мумкин, аммо яқинда француз тилининг изоҳли луғатлари: "Le Petit Robert" ва "Larousse"ни варақлаб, бу сўзни асли лотин тилида қўлланилган "parabola" эканлигини кўриб ҳайрон қолдим. Лотин тилида "parabola" дастлаб Инжилдаги диний, мажозий (аллегорик) ҳикояларга нисбатан ишлатилган.\nАммо бу диний атамани оддий халқ ўз тилига мослаб - "paraula" шаклида талаффуз этган, кейинчалик "paraula", "сўз" маъносида, итальян тилига "parola" француз тилига "parole" шаклларида кўчган.\nАммо "para-" - "ёнида", "ёнма-ён", ""ташқарисида" каби маъноларни билдирувчи олд қўшимча иштирокида ясалган сўзлар лотин тилига юнончадан ўтган (мисол учун: "параллел", "парапсихология"). "Parabola"нинг юнон тилидаги шакли "paravolí" ("παραβολή") бўлиб, луғавий маъноси: икки нарсани ўзаро "қиёслаш", "солиштириш"дир.\nБобурнинг қабри у туғилган ва бошқарган икки юрт ўртасида - Кобулда.\nШунингдек, бу атама "мажозий (аллегорик) ҳикоя", "масал" маъноларида Муқаддас Китоблардаги ҳикояларга нисбатан ҳам ишлатилган.\nАммо "мажозий ҳикоя" маъноси "paravolí"нинг ўзак маъносидан англашилмайди, демак бу маъно атамага кейинчалик бошқа тилдан юкланган.\nМаълумки, Қуръони Каримдан олдинги Муқаддас Китоблар иброний тилида нозил этилган бўлиб, ўша динларга оид кўпгина атамаларнинг илдизи ҳам мазкур тилга бориб тақалади. Иброний тилида Муқаддас Китоблардаги мажозий ҳикояларга нисбатан "машал" сўзи ишлатилган ва унинг юнон тилидаги табдили сифатида "paravolí"дан фойдаланилган.\nАйни пайтда, яҳудий, араб ва бошқа сомий халқларнинг (семит халқларининг) тиллари, айниқса, яҳудий ва араб тиллари бир-бирига жуда яқин. Масалан, кўплаб сўзларни яҳудийлар "ш" товуши орқали, араблар эса "с" орқали талаффуз этади. Айтайлик, "йил" - араб тилида "сана", яҳудийларда "шона", "бош" - араб тилида "раъс" - яҳудийча "раъш", арабча "салом" - яҳудийларда "шалом" ва ҳаказо. Шу қонуният-ла яҳудийча "машал"нинг арабча "масал" эканлигини ва бу сўз ўзбек тилида ҳам фаол эканлигини илғаш қийин эмас.\nАлқисса, "пароль" сўзи шундай эврилишларни бошидан кечириб, ҳозирги француз тилида оддийгина "сўз" маъносини билдиради. Қўшиқчи Далида ва Аллен Делон ижросидаги машҳур "Paroles, paroles, paroles" ашуласида эса бу сўз ҳаттоки қўриқ гап маъносида келган. :\nУшбу қўшиқ сўзлари французча бўлсада, нақоратдаги "пароль" сўзи французча "пағол" деб эмас, балки аслига, яъни лотинчага бир қадам яқин - итальянча "паролэ" шаклида талаффуз этилган. (Сабаби у итальян қўшиқчилари: Мина ва Альберто Лупо ижросидаги шу номли қўшиқнинг французча вариантидир).\nХуллас, "пароль" сўзининг этимологияси, аслиятдаги маънолари, рус тилида ва ўзбек тилида бирдирадиган маъноларидан фарқли. Аммо унинг биз тушунадиган "шартли махфий сўз" маъносига яқин бир сўзни Заҳириддин Муҳаммад Бобур "Бобурнома"да келтиради. "Бобурнома"дан ўқиймиз:\n"Бу кайфият мундоқ экандурким, Айюб Бекчикнинг туманидин бир неча мўғул Ўшдин биздин айрилиб қазоқлиққа Андижоннинг гирдиға келган экандурлар. Бизнинг черикнинг ғавғосин эшитиб, инчкалик била илгаррак келиб ўрондошурлар (таъкид бизники. А.Ҳ.) Бу ўрон икки нав бўлур: улким, ҳар қавмнинг ўрони бор, нечукким, баъзи қавмнинг ўрони "дурдона"дур ва баъзининг "тўқбой", баъзининг "лулу"; яна бир тамом черикка иш маҳалида икки лафзни ўрон қўярларким, иш вақтида учрашқонда, бири бир лафзни айтқонда, яна бири ул маъҳуд (аҳдлашилган. А.Ҳ.) лафзни айтқай, то бу тариқ била ул ёғийдан айрилғай ва ўз кишисини ётдин фарқ қилғай" ("Бобурнома". 2002. 92 бет).\nЯъни, ушбу ўринда Бобур Марказий Осиёда мўғул қавмлари ўртасида Чингизхондан кейин ҳам унинг ҳарбий анъаналари давом эттирилгани ҳақида гапиради. Бобурга кўра, "ўрон" - икки томон ўртасида келишиб олинган, "аҳдлашилган" "шартли махфий сўз".\nЎрон икки хил бўлади, - дейди Бобур, - биринчиси, ҳар бир қавмнинг, уруғнинг ўз махфий сўзи бўлади. Иккинчиси, иш, яъни жанг ёки зиддият маҳалида аскарлар ўртасида "махфий сўз" келишиб олинади ва ўз одамини душмандан фарқлаш учун ўша сўз айтилади".\nЭътибор қилинса, Бобурнинг "ўрон" сўзига берган мазкур изоҳи ҳамда "пароль" сўзига "Ўзбек тилининг изоҳли луғати"да келтирилган шарҳ деярли бир хил. Яъни, иккаласи ҳам: "ўз кишиларини таниш учун учрашганда айтиладиган ва олдиндан белгилаб қўйиладиган шартли махфий сўз".\n"Ўрон" - "ўз", "ўзимизники" маъноларидаги мўғулча "ўр", "ўров" сўзларидан бўлиши мумкин, аммо бу сўзни туркийларга бегона деб бўлмайди. Мирзо Улуғбек "Тўрт улус тарихи"да мўғул тили илгари туркий тилга яқин эди, деб ёзади.\nҚолаверса, туркий халқларда азалдан ҳар бир қабиланинг ўз белгиси бўлган. Маҳмуд Кошғарий "Девону луғотит турк"да: йигирма икки ўғуз уруғи "ҳар бирининг махсус белгилари, тамғалари" бўлганлигини ёзади (1 том, 89 бет).\nЧингизхон ўрдусининг аксарият қисмини эса туркий қабилалар ташкил этган. Демак, бу сўз Олтин Ўрдага дахлдор туркий қавмлар, хусусан 92 ўзбек ўруғига ҳам таниш бўлган, дейиш мумкин.\nЎзбек халқ достонларида "ўрон" эмас, "ўрол" сўзи кўп учрайди. Хусусан, "Маликаи Айёр" китобидан олинган ушбу иқтибосдаги каби: "Шунда девлар Авазга қараб: "Ўв, жияним! Йўл бўлсин - гапнинг ўроли булади, сизларга йўл бўлсин?" - деди".\nЭргаш Жуманбулбул ўғлидан ёзиб олинган «Равшан» достонидан: "Ўзбекка "йўл бўлсин" деган сўз гапнинг ўроли бўлади".\nЁки Тоғай Муроддан: "Гапнинг ўроли келди, айтайин..." ("Отамдан қолган далалар").\nГувоҳи бўлганимиздек, келтирилган ҳамма мисолларда "ўрол" "гап"нинг сифати бўлиб келяпти. Луғатда: "ўрол - гап ёки нутқнинг боши, бошланиш, муқаддима", деб изоҳланган. Юқорида биз "пароль" сўзини мушоҳада этганда "parabola" халқ тилига "paraula" шаклида кўчганлигининг гувоҳи бўлдик. "Ўрон" ва "ўрол"да ҳам шундай ҳодиса содир бўлган бўлиши мумкин.\nБобур асарларини ўқиганда улар дилга яқинлиги, самимияти билан ҳам кишини ўзига жазб этади. Хусусан, қуйидаги рубоий беш аср ўтиб ҳам худди кечагина қўлоғимизга айтилгандай:\nҲар ишники, айладим — хатолиғ бўлди.\nУшбу мисраларда бугунги ўқувчи учун тушунарсиз сўз йўқ, аммо "толеъ йўқлиги"ни қандай изоҳлаш мумкин? Шоир барча омадсизликларининг сабабчиси фақат бир нарса - толесизлик эканлигидан шикоят қиляпти, гўёки "толеъ йўқлиги" тарозининг бир палласида, бошқа барча тафсилотлар иккинчи палласида. Нега Бобур бу ерда айнан "толеъ" сўзини қўллаган, уни "бахт", "омад", "тақдир" ёки бошқа сўз билан алмаштириш мумкинми?\n"Толеъ" сўзи асли арабча, "чиқаётган", "кўтарилаётган" каби маъноларни билдиради. У "талаъа" (طلع) ўзагининг масдари. "Ўзбек тилининг изоҳли луғати"да "толеъ" сўзи "омад", "бахт" деб изоҳланган.\nАммо "талаъа" феълининг бирор бобида (араб наҳвида феъл боблари деган ҳодиса мавжуд) "омад" ёки "бахт"га яқин маъно кўрмадик.\nБунинг сабаби "Толеъ" сўзи аслида лотинча "асцендент" атамасининг арабча табдилидир. Лотинча "асцендо" феъли ҳам "талаъа" сингари "кўтарилиш", "чиқиш" каби маъноларни билдиради.\nМаълумки, Аббосийлар даври Ислом оламининг уйғониши, илм-фан борасида юксак чўққиларга эришилган давр бўлди. Бу даврда жуда кўп илмий асарлар лотин, юнон, санскрит ва бошқа тиллардан араб тилига ўгирилди.\nШу жумладан, Батлимус (Птолемей) нинг "Ал-Мажистий" ва бошқа асарлари ҳам. "Ал-Мажистий" -астрономияга оид қомусий асар. Батлимуснинг бошқа асари - "Тетрабиблось" астрологияга оид.\nЯъни ўша даврда шу каби илмий асарлар билан бирга кўпгина илмий атамалар ҳам араб тилига таржима этилган. Айни пайтда, илм-фан, хусусан, фалакиёт илмлари Ислом олами олимлари томонидан янада ривожлантирилди ва, ўз навбатида, Надир (Назир), Зенит (самтур-раъс), алдабиран каби юзлаб асли арабий, форсий бўлган атамалар билан бу илмлар бойитилди.\n"Асцендент" деб - илми нужум (астрология) ва илми ҳайъат (астрономия) да - эплиптика чизиғининг шарқий уфқ (кунчиқар) билан кесишган нуқтасига нисбатан айтилади. "Толеъ" атамаси ҳам дастлаб фалакиётчи олимлар томонидан фақат шу маънода қўлланилган.\nАстрологияда "асцендент", яъни "толеъ" нуқтаси муҳим ҳисобланади. Инсон туғилган сонияда кунчиқарда қайси бурж бўлганлиги, қайси сайёра кунчиқардан кўтарилаётганлиги ёки, бошқачароқ айтсак, тулуъ этаётганлигига қараб мунажжимлар унинг феъл-атвори, ташқи кўриниши ҳақида маълумот бера олади.\nИлми нужумга кўра, инсон тақдири, биринчи навбатда, у туғилган сонияда толеъида, яъни кунчиқарда қайси бурж, қайси сайёра бўлганлигига боғлиқ.\nШу боис "толеи - порлоқ", "толеи кулган" каби иборалар мавжуд. "Толеъ" сўзининг "бахт", "омад", "тақдир", "қисмат" каби сўзлардан фарқи - у мутлақо илми нужумга оид тушунчадир."Истараси (сетораси) иссиқ" ёки "юлдузи иссиқ" каби иборалар ҳам шу маъноларда.\nЎтмишда илм аҳли, адибу шоирларнинг аксарияти ушбу илмлардан муайян даражада хабардор бўлишган.\nХусусан, Шарафиддин Али Яздий илми нужумга оид рисола ҳам ёзган, "Зафарнома"да бу илмга оид атамалар жуда кўп қўлланилади. Навоий достонларининг баъзи бобларини фалакиётга оид атамаларни билмай туриб тушуниб бўлмайди.\nШу каби Бобур ҳам "толеъ" сўзининг туб маъносини тўла ҳис қилган ҳолда уни қўллаган. Келинг, сўзимиз сўнггида мазкур рубоийни яна бир бор ўқиб кўрайлик:\nМақола муаллифи: Филология фанлари номзоди Абдувоҳид Ҳайит.\nВидео, Навоий таваллуд куни Ижтимоий тармоқларда\nМуносабат: Навоийдан Навоийгача\nВидео, Навоий Ҳироти қуш парвози баландлигидан


Шифокор сафдошларимиз кўпайди | "Адолат" СДП\nЎзбекистон “Адолат” СДПнинг аъзолари сафига эндиликда Қўқон шаҳар шифокорлари ҳам қўшилдилар.\nФарғона вилояти Қўқон шаҳридаги 2-сонли руҳий касалликлари шифохонасининг етакчи олий тоифадаги шифокорларига аъзолик билетлари тантанали равишда топширилди. Зилола Султонова, Шахнозхон Абдураҳмонова, Муножат Мамажонова сингари 19 нафар аъзо иштирокида шифохонада бошланғич партия ташкилоти тузилиб, ташкилот раислигига Умидхўжа Қаюмов бир овоздан сайланди.\nШаҳардаги 2-сонли сил касалликлари диспансерида ҳам янги БПТ ўз фаолиятини бошлади.\n2019 йилда “Дўстлик” ордени билан тақдирланган Раиса Ширгазина партия аъзолигига қабул қилинди. Партиянинг янги фаоллари – Дилшода Тожибоева, Қаҳрамон Тўйчиев, Дилзодахон Алиева, Юлдузхон Шерматовалар БПТ раиси Ижодбек Асқаров бошчилигида партия мақсад ва вазифаларини адо этишга киришдилар. Ҳар хафтанинг душанбаси жамоада сиёсий ўқувлар куни этиб белгиланди.\nЎзбекистон “Адолат ” СДП Фарғона вилоят Кенгаши матбуот котиби


НАВОИЙ СИЙМОСИГА ЭҲТИРОМ - Ўзбекистон овози газетаси\nҲар йили 9 февраль – буюк шоир ва мутафаккир бобомиз Алишер Навоий таваллуд санаси мамлакатимизда катта тантана билан нишонланиши яхши анъанага айланган. Жорий йилда эса ушбу қутлуғ сана янада кўтаринкилик, ўзгача шукуҳ билан адабиёт, маънавият, илм-маърифат, дўстлик айёми сифатида ўтказилди.\nШоир номи билан юритилувчи Тошкент давлат ўзбек тили ва адабиёти университетига туташ ҳудудда бобомиз ҳайкали қад ростлаган майдонда Алишер Навоий таваллудининг 579 йиллигига бағишланган тантанали тадбир бўлиб ўтди. Эрта тонгданоқ бу маскан давлат ва жамоат ташкилотлари ходимлари, сенаторлар, депутатлар, миллий маданий марказлар, ижодий ташкилотлар, дипломатик корпус вакиллари, ёзувчи-шоирлар, олимлар, адабиёт ихлосмандлари, ёшлар, нуронийлар билан гавжум бўлди.\nЎзбекистон Ёзувчилар уюшмаси раиси Сирожиддин Саййид ва бошқалар мамлакатимизда миллий адабиётимизга, таълим-тарбияга эътибор кўрсатиш, устоз-муаллимлар меҳнатини ардоқлаш, санъат ва маданиятни равнақ топтириш борасидаги эзгу саъй-ҳаракатлар янгича руҳ, ўзгача шиддат билан йўлга қўйилганини таъкидлади.\nДарҳақиқат, Президентимиз Шавкат Мирзиёев ташаббуси билан китобхонликни кенг оммалаштириш, одамлар дарду ташвиши билан яшаш, ҳаётимизни янада фаровон этиш борасидаги кенг қамровли ислоҳотларда буюк алломаларимизнинг бой маънавий меросини ўрганиш, асарларининг моҳиятини содда, равон тарзда ёшларга етказиш бўйича тизимли ишлар олиб борилмоқда. Бу жиҳатлар миллий адабиётимиз, она тилимиз, маънавиятимиз равнақига бетимсол ҳисса қўшган даҳо бобомиз – Навоий ижодини ўрганишда, хорижий илмий марказлар, университетлар, музей ва архив фондлари билан ҳамкорликни йўлга қўйишда ҳам яққол намоён бўлмоқда.\nИлм, маърифат ва рақамли иқтисодиётни ривожлантириш йилида ҳам Навоий бобомиз улуғлаган, асарлари мазмун-моҳиятига айланган ғоялар – ёшлар камолотига, таълим-тарбиясига эътибор, аҳолининг барча қатламлари манфаатларини ҳимоялаш, илм-фанни тобора равнақ топтириш, шу орқали юртни янада обод этишга оид ишлар кўлами тобора ортмоқда. Президентимиз Мурожаатномасида тилга олинган "ҳалоллик вакцина"си айнан Навоий, Бобур сингари алломаларнинг асарларидаги поклик, одамийлик, тўғрилик даъватида мужассам.\nТантанали тадбирда озарбайжонлик навоийшунос олим, халқаро Бобур мукофоти соҳиби Рамиз Асқар, афғонистонлик шоир ва ўқитувчи, навоийшунос Тошқин Баҳоий, Ўзбекистон Ёзувчилар уюшмаси аъзоси, моҳир шоир ва таржимон Николай Ильин Навоий меросининг умрбоқийлиги, жаҳон ёзувчи ва шоирлари, олим ва тадқиқотчилари учун ҳамиша илҳом манбаи бўлиб хизмат қилаётганини таъкидлади.\n– Ўн-ўн беш йилдирки, ўзбек адабиёти бўйича тадқиқотлар олиб бораман, – деди озарбайжонлик навоийшунос олим, халқаро Бобур мукофоти соҳиби Рамиз Асқар. – 2009 йилда "ХХ аср ўзбек шеърияти антологияси"ни нашрга тайёрладик. Унда кўплаб ўзбек шоирларининг таржимаи ҳоли, ижодидан намуналар келтирилган. 2011 йилда "Бобурнома"ни озарбайжон тилига таржима қилдим. Ўзбекистонда ўтказилувчи навоийшуносликка доир илмий конференцияларда доимий қатнашиб келамиз. Даҳо шоир ижодининг қирралари олимларни замонлар оша яна кўплаб тадқиқотлар, изланишларга чорлаб қолаверади.\n– Навоий ва Бобурнинг хоки ётган заминдан келиб, бундай тадбирда иштирок этаётганимдан ғоят мамнунман, – деди афғонистонлик шоир Тошқин Баҳоий. – Ҳазрат Алишер Навоий ижоди барча туркий қавмнинг муштарак меросидир. Агар Ўзбекистонда улуғ зот сифатида унинг таваллуд санаси шу қадар катта тайёргарлик билан нишонланишига сазовор бўлса, Афғонистон халқи учун ул зот ҳам моддий, ҳам маънавий жиҳатдан муаллим, раҳнамо ва буюк давлат арбоби сифатида нишонланиши керак. Чунки ул зот ташаббуси ва қўллаб-қувватлови билан Афғонистонда кўплаб иншоотлар, сув йўллари, кўприклар, шифохоналар таъмирланди, қурилди, юрт обод бўлди. Афғонистондаги ўзбек халқи қадим замонлардан то ҳозирга қадар Навоий асарларини ўқиш билан савод чиқаради. Яъни, барча мадрасаларимизда ҳазрат Навоийнинг қўлёзма асарлари ёки қадимий тошбосмалардан чиққан китоблари дарслик сифатида истифода этилган. Биз Алишер Навоийдан ҳар жиҳатдан қарздормиз.\nТадбирда таниқли актёр, Ўзбекистонда хизмат кўрсатган журналист Темурмалик Юнусов ҳазрат Навоий ғазалларидан ўқиб берди. Алишер Навоий номидаги Тошкент давлат ўзбек тили ва адабиёти университети қошидаги Олий адабиёт курси талабалари Алишер Навоий ҳақида қардош турк адабиётшунослари томонидан билдирилган фикрларни ёддан айтди. Ўзбекистон халқ артисти Шерали Жўраев томонидан ижро этилган Навоий ғазалига Омон Матжон мухаммас боғлаган қўшиқни тадбир иштирокчилари катта ҳаяжон, олқишлар билан тинглади.\nШоир ҳайкали пойига гуллар қўйилди.\nШу куни пойтахтимизнинг Навоий кўчасидаги Ўзбекистон Фанлар академияси Адабиёт давлат музейига туташ ҳудуддаги шоир ҳайкали пойида мушоира бўлиб ўтди. Унда Афғонистондан келган ўзбек шоир ва ёзувчилари ҳам ўз ижодидан намуналар ўқиди. Ўқувчи-ёшлар улуғ мутафаккир ғазалларини ўзбек, рус, инглиз тилларида ёддан айтди.\n– Ўзбекистонда Навоий ҳазратларининг таваллуд айёмлари ғоят кўтаринки руҳда нишонланаётганининг гувоҳи бўлаяпмиз, – деди афғонистонлик шоир Ғуломсахий Вакилзода. – Афғонистоннинг Кобул, Мозори Шариф, Ҳирот каби шаҳарларида ҳам ул зотнинг таваллуд айёмлари нишонланади. Орзу шулки, бундай ижодий тадбирлар янада кўпроқ ўтказилса, ижодий ҳамкорлигимиз бардавом бўлса.\nБу каби тадбирлар мамлакатимиз миқёсида бўлиб ўтди.


Қозоғистон жанубида «Казатомсаноат» филиалининг юзлаб ходимлари норозилик намойишига чиқди\nТуркистон вилоятининг Сузоқ туманида 24 февраль куни «Казатомсаноат»га қарашли “Волковгеология” корхонаси филиали «Оңтүстік ВГ» ГРЭ-7 нинг юзлаб ходимлари ишларини тўхтатишди. Улар иш ҳақини 100 фоизга оширишни талаб қилмоқда.\nНамойишга чиққан ишчилар ўз талабларини корхона раҳбариятига ёзган жамоавий мурожаатида билдирганликларини маълум қилишди. Улар талаблар бажарилмаса, Қозоғистон президенти Қасим-Жомарт Тоқаевга ҳам мурожаат қилиш ниятида эканликларини билдиришмоқда.\n«Оңтүстік ВГ» ГРЭ-7 корхонасининг бурғилаш устаси Нурлан Бековнинг айтишича, у корхонада 20 йилдан ортиқ меҳнат қилади. Унинг маоши 140 000 тенге (300 доллар). Бу пулга яшаш қийин, дейди Беков.\n– Корхонада ишчиларнинг ойлик маоши 65-140 минг тенгени ташкил этади. Режани 100 фоиз бажариш учун мукофот бор, лекин уни тўлиқ бажаришнинг иложи йўқ, дейди у.\nХодимларнинг таъкидлашича, «Оңтүстік ВГ» ГРЭ-7 филиалида мингдан ортиқ киши ротацион усулда меҳнат қилмоқда. Айни пайтда корхонада 500 нафар ишчи ишини тўхтатган. Қолганлари сменалараро дам олишда. Ишчилар Озодликка юборган видеода юзлаб ишчилар норозилик билдирмоқда.\n— Ҳайдовчи ёрдамчиси бўлиб ишлайман. Бир ойда 15 кунлик ротация асосида ишлаганим учун 83 минг тенге оламан. Бу яшаш учун етарли эмас», деди Озодлик билан суҳбатда ишчи Илҳомжон Абилаев.\nОзодлик радиосининг «Оңтүстік ВГ» ГРЭ-7 филиалидан изоҳ олишга уринишлари муваффақиятсиз тугади.\nКомпания сайтидаги маълумотларга кўра, совет даврида яратилган “Волковгеология” корхонаси 1997 йилда “Казтомпром” таркибига киритилган ва тўртта филиалга эга. Улардан бири ГРЭ-5, ГРЭ-7, ГРЭ-23 қидирув экспедициялари таркибида Онтустик ВГ ҳисобланади. Компания уран конларини қидириш, уларни ишга тушириш ва технологик бурғилаш билан шуғулланади. Корхонада жами тўрт мингдан ортиқ киши ишлайди.